
ИЗПОЛЗВАНИ СЪКРАЩЕНИЯ:
Съкращения на кирилица:
БП – болничен престой

ИТМ – индекс на телесна маса

КТ – компютърна томография
МРТ – магнитно резонансна томография

ПТС – перкутанна транспедикуларна стабилизация

МКЗП – Минимална клинично значима промяна
МИ – минимално инвазивна (техника/хирургия)
МИСХ – минимално инвазивна спинална хирургия - MISS

Съкращения на латиница:
PLIF – posterior lumbar interbody fusion (задна лумбална междупрешленна фузия)
TLIF – transforaminal lumbar interbody fusion (трансфораминална лумбална междупрешленна фузия)
LLIF – lateral lumbar interbody fusion (латерална лумбална междупрешленна фузия)
XLIF – extreme lateral interbody fusion (екстремно латерална междупрешленна фузия)
OLIF – oblique lateral interbody fusion (облик/кос латерален междупрешленен достъп за фузия)
Q1–Q4 – хронологични четвъртини (четири последователни подгрупи)
QALY – Година живот, коригирана по качество (Quality-adjusted life-year) 

ANOVA – Analysis of Variance (дисперсионен анализ)

CI – confidence interval (доверителен интервал)

CRP – C-reactive protein (C-реактивен протеин)

CUSUM – Cumulative Sum (кумулативна сума)

ERAS – Enhanced Recovery After Surgery (Ускорено възстановяване след операция)

IL-6 – интерлевкин-6

mSv – милисиверт

ODI – Озуестри индекс за оценка на инвалидизацията/ Oswestry Disability Index

PMMA – polymethylmethacrylate (полиметилметакрилат)

SD – standard deviation (стандартно отклонение)

SF-36 – Short Form-36 (въпросник за качество на живот)

VAS – Визуално-аналогова скала за болка/ Visual Analog Scale

I. Увод 

През последните десетилетия гръбначната хирургия претърпя съществено  развитие, движена от стремежа към постигане на максимална биомехани
чна стабилност и добър функционален резултат при минимално хирургично увреждане на околните тъкани. В основата на тази еволюция стои постепенното утвърждаване на разбирането, че успешното хирургично лечение включва комплексен подход, обединяващ адекватна декомпресия, а при необходимост и анатомична редукция и стабилизация, с цел възстановяване на механичния баланс и функционалния капацитет на засегнатия сегмент. В този контекст класическите отворени методи за транспедикуларна стабилизация, въведени от Roy-Camille (1970) [1], Cotrel-Dubousset (1980) и Magerl [2], [3] представляват фундаментален етап в развитието на съвременната спинална хирургия. Те поставят основите на сегментната фиксация и позволяват постигане на стабилна корекция при широк спектър от травматични, дегенеративни и туморни заболявания на гръбначния стълб. Тези техники осигуряват отлична визуализация, прецизен контрол върху редукцията и доказана механична надеждност на конструкциите, поради което и днес са референтен стандарт в множество клинични ситуации. Логичното надграждане на тези утвърдени принципи доведе до стремеж към оптимизиране на постоперативното възстановяване чрез щадене на меките тъкани, без да се прави компромис с постигнатата стабилност. През 1990-те години Wiltse и Foley въвеждат концепцията за минимално инвазивна (МИ) спинална хирургия – използване на тубуларни ретрактори и перкутанна винтова фиксация, които позволяват достъп до таргетните структури с минимално увреждане на мускулно-лигаментарния апарат [4]. Оттогава насам МИ спинална хирургия се превърна в ключов компонент на съвременната спинална хирургия и важен белег на нейното технологично и организационно израстване. Минимално инвазивната транспедикуларна стабилизация представлява техника, при която винтовете се поставят перкутанно под флуороскопски или навигационен контрол, като се избягва широкото отваряне на паравертебралната мускулатура. Тази концепция цели запазване на мускулния и фасциалния интегритет и като цяло - намаляване на ятрогенната травма на меките тъкани което води до: намаляване на постоперативната болка, намаляване на интраоперативната кръвозагуба, намаляване на риска от инфекции и ускорено възстановяване на пациента без компромис в стабилността на фиксацията.

Редуцираната хирургична травма е доказано свързана с по-ниска честота на инфекциозни усложнения, по-кратка хоспитализация и по-висока удовлетвореност на пациентите [5], [6], [7], [8].

Въпреки предимствата си, МИ методите изискват специфично обучение и опит, а редица автори подчертават значението на „learning curve“ – кривата на обучение, която определя броя на необходимите случаи до постигане на стабилни резултати. Тази крива е важна не само за оценка на индивидуалната квалификация на хирурга, но и за оценка на организационната ефективност на целия процес [9], [10]
Обзорът на литературата показва, че въпреки множеството международни публикации, липсват систематизирани български данни за прилагането и резултатите от МИ  спинална хирургия в контекста на травматични и дегенеративни заболявания.

Водещи публикувани серии за минимално инвазивна спинална хирургия отбелязват значително намалена кръвозагуба, по-ниски нива на болка,  по-кратък престой в болница и по-бързо възстановяване при  МИ достъпи спрямо класическите отворени техники [11]. Клиничната значимост на тези ефекти е особено изразена при специфични подгрупи – пациенти с обезитет, остеопороза, политравма и ревизионни случаи – при които редуцираната оперативна травма има непропорционално голяма полза по отношение на възстановяването и риска от усложнения. В същото време МИСХ носи специфични технически и организационни предизвикателства. Ограничената визуализация и намалената тактилна обратна връзка, в комбинация със зависимостта от постоянен двупланов флуороскопски контрол, могат да доведат до по-дълго оперативно време и по-висока радиационна експозиция за екипа. Някои ключови въпроси остават нерешени или слабо проучени: каква е кривата на обучение – т.е. с натрупване на опит как се подобряват параметрите като време на операция, експозицията на рентгенови лъчи, постоперативни резултати; кои пациенти са оптимални кандидати за МИ транспедикуларна стабилизация; какъв е дългосрочният клиничен и радиологичен резултат; как организацията на екипа, техниката и навигационните/роботизирани системи влияят на резултата. 
В този контекст настоящото изследване има за цел да оцени ефективността, безопасността и динамиката на ключовите технически и клинични показатели при минимално инвазивна транспедикуларна стабилизация в условията на реална клинична практика. Проведен е ретроспективен анализ на последователна серия пациенти, при които са проследени оперативно време, интраоперативна кръвозагуба, рентгенова експозиция, прецизност на винтовото позициониране, честота на усложненията и болничен престой. За да се обективизира кривата на обучение, случаите са анализирани хронологично по етапи, отразяващи натрупването на опит и стандартизирането на работния процес.
II. Цел и задачи
Целта на проучването е да оцени клиничната приложимост и профила на безопасност на минимално инвазивната (перкутанна) транспедикуларна винтова стабилизация в торакалния и лумбален отдел на гръбначния стълб, както и да анализира кривата на обучението при тази хирургична техника.

За постигане на научната цел дефинирахме следните задачи:

1. Да се проследят ключовите интраоперативни и постоперативни параметри – оперативно време, кръвозагуба, рентгенова експозиция, прецизност на винтовете, болничен престой и т.н.;

2. Да се изследва динамиката на ключовите интраоперативни и постоперативни параметри във времето и да се анализира кривата на обучение;

3. Да се анализират функционалните резултати чрез VAS и ODI индекси;

4. Да се установят факторите, влияещи върху резултатите (опит, техника, подбор на пациенти, използвани системи);

5. Да се предложат практически препоръки за въвеждане на МИ-техники в ежедневната неврохирургична практика. 
III. Материал и методи
3.1 Дизайн на изследването и място на провеждане

Проучването е ретроспективно, едноцентрово клинично изследване, проведено в Клиниката по неврохирургия на УМБАЛСМ „Н. И. Пирогов“, София, за периода април 2013 – декември 2018 г. Анализирана е последователна серия от 152 пациенти, оперирани с минимално инвазивна транспедикуларна стабилизация  по стандартизиран оперативен протокол. Всички интервенции са извършени от един водещ оператор. Авторът на дисертацията е участвал като асистент в 82 интервенции.

Пациенти и критерии за включване
В изследването са включени 152 последователни пациента, подложени на МИ стабилизация в посочения период. Пациентите са с различна етиология на спиналната нестабилност и различен обем на фиксацията. Критериите за включване са: наличие на индикации за инструментална стабилизация и проведена МИ транспедикуларна фиксация по стандартизиран протокол; критерии за изключване: непълна документация за ключовите анализирани показатели и/или липса на необходимите образни изследвания за оценка на имплантите.

Класификация на случаите
Случаите са групирани по етиология в четири подгрупи: дегенеративни, травматични, инфекциозни и туморни. Нивата на фиксация обхващат T5–S1. Според обема на стабилизацията пациентите са категоризирани като късосегментна (до 3 фиксирани нива) и дългосегментна (повече от 3 фиксирани нива). Допълнително са маркирани подгрупи за поданализ: пациенти с ИТМ > 30, ревизионни случаи и случаи с аугментация на винтове с полиметилметакрилат (PMMA).

Оперативна техника и стандартизация
МИ-стабилизация е извършвана по унифициран протокол (перкутанно поставяне на педикулни винтове под флуороскопски контрол, стандартни стъпки за позициониране, достъп, поставяне на импланти и окончателна фиксация). При част от пациентите са комбинирани допълнителни процедури според индикацията (напр. междупрешелнна фузия/декомпресия, заместване на прешленно тяло и др.), като те са регистрирани като отделни променливи за анализ.

Събиране на данни и източници
Данните са извлечени от медицинската документация (оперативни протоколи, анестезиологични листове, история на заболяването), образни изследвания и проследяваща документация. Използвана е унифицирана форма за въвеждане на данни.
3.2 Изследвани показатели
1. Демографски и клинични променливи: възраст, пол, диагноза/етиология, ниво на увредата, брой фиксирани сегменти, съпътстващи заболявания, индекс на телесна маса (ИТМ).
2. Интраоперативни показатели: оперативно време, интраоперативна кръвозагуба, флуороскопско време/експозиция, брой импланти/винтове, допълнителни процедури, интраоперативни усложнения.
Оперативното време се измерва в минути и се дефинира като интервал от първия кожен разрез до поставянето на последния кожен шев. Интраоперативната кръвозагуба се оценява в милилитри (мл). Тя се изчислява като обем в аспирационния контейнер минус използвания обем за промивки плюс ориентировъчна оценка на кръвта, абсорбирана в компресите (в зависимост от броя и степента на напояване). Интраоперативното облъчване се оценява чрез регистрираното флуороскопско време (в секунди), записано от рентгеновата система за всяка операция. 

3. Постоперативни показатели: продължителност на болничния престой, ранни постоперативни усложнения, ревизии/повторни операции (ако са настъпили в периода на проследяване).
4. Технически резултати (образна оценка): позиция/прецизност на педикулните винтове и свързани имплантни събития (напр. малпозиция, разхлабване).
Позицията на транспедикуларните винтове беше оценена на  постоперативно компютър-томографско (КТ) изследване. Поради клинични, логистични или икономически съображения не всички пациенти бяха изследвани с КТ. Контролна КТ беше проведена при 72 пациенти, включващи общо 359 имплантирани винта, които бяха включени в анализа на винтовата точност.

Оценката се извършваше във всички равнини (аксиална, сагитална, коронарна) чрез стандартизирана скала, базирана на Gertzbein–Robbins класификацията, адаптирана за минимално инвазивни техники (фиг. 1):

· Клас A: Винтът е изцяло интракортикален

· Клас B: Перфорация < 2 mm

· Клас C: Перфорация 2–4 mm

· Клас D: Перфорация 4–6 mm

Клас E: Перфорация > 6 mm

Фиг. 1 Gertzbein–Robbins класификация за точност на транспедикуларни винтове

За целите на анализа Клас A и B се считаха за клинично приемлива или точна позиция, докато Клас C–E се категоризираха като неточна позиция, с потенциален риск за неврални или съдови структури.

5. Функционални показатели: болка и функционален статус, оценени чрез визуално аналогова скала (VAS) и Озуестри индекс за оценка на инвалидизацията (ODI).
Болката се оценява чрез визуално аналогова скала (VAS) (фиг. 2) от 0 до 10, където:

· 0 означава липса на болка;

· 10 – най-силната възможна болка.

VAS се регистрира:

· предоперативно – като базова стойност на болковия синдром;

· в ранния следоперативен период (първите дни след операцията);

· при изписване;

· при проследяване (на установени интервали – например 3, 6 и 12 месеца).

Фигура 2. Пример за визуално аналогова скала (VAS)

Функционалният статус на пациентите се оценява чрез Озуестри индекс за оценка на инвалидизацията (Oswestry Disability Index; ODI). ODI е един от най-широко използваните и валидирани инструменти за оценка на функционалния капацитет при пациенти с болки в кръста и лумбосакрална патология (приложение 1). Той предоставя количествена мярка за влиянието на болката върху ежедневните дейности и е особено подходящ за проследяване на ефекта от хирургични интервенции като МИ стабилизация и МИ TLIF.

Структура и съдържание на ODI

ODI се състои от 10 отделни раздела (домейни), като всеки отразява различен аспект от функционалния статус:

1. Интензитет на болката

2. Грижи за себе си (лична хигиена, обличане)

3. Повдигане на предмети

4. Ходене

5. Седене

6. Стоене

7. Сън

8. Сексуален живот

9. Социален живот

10. Пътуване (транспорт, шофиране)

Всеки раздел включва 6 отговора, подредени по степен на затруднение — от липса на ограничения до тежка инвалидизация.

Скалиране и изчисляване

Всеки отговор се оценява с 0 до 5 точки, като:

· 0 точки = липса на функционален дефицит

· 5 точки = максимално изразено ограничение

Сумата от точките се дели на максимално възможния резултат (50 точки, ако всички въпроси са попълнени), след което се умножава по 100.

Интерпретация на резултатите

· 0–20% – минимална инвалидизация

· 21–40% – умерена инвалидизация

· 41–60% – тежка инвалидизация

· 61–80% – инвалидизация с ограничена подвижност

· 81–100% – напълно обездвижен пациент на легло/силно преувеличаващ пациент

Анализ на кривата на обучение
За оценка на динамиката във времето цялата серия (n = 152) е разделена хронологично на четири равни групи (четвъртини) по 38 пациенти, съответстващи на последователността на опериране. Между четвъртините се сравняват ключови интраоперативни и постоперативни параметри, както и техническите показатели.
3.3 Оперативни техники

Минимално инвазивната транспедикуларна стабилизация (МИ-стабилизация) е извършвана по стандартизиран протокол. Пациентите се позиционираха в коремно положение върху рентгенопрозрачна маса под обща ендотрахеална анестезия. Използван е двупланов флуороскопски контрол (фас и латерална проекция).

· Перкутанно поставяне на транспедикуларни винтове
След идентифициране на оперативното ниво се извършваха парамедианни кожни инцизии и последователно въвеждане на Jamshidi игла към входната точка на педикула под рентгенов контрол във фас и профил. След поставяне на водач (киршнерова игла) каналът се подготвяше чрез канюлиран метчик според костната плътност, последвано от имплантация на канюлирани винтове. Пръчките се въвеждаха субфасциално и конструкцията се фиксираше окончателно, при необходимост с редукционни маньоври. Позицията на имплантите се потвърждаваше с финален флуороскопски контрол.

При част от пациентите МИ стабилизацията се комбинираше с TLIF чрез тубуларен ретрактор и едностранен трансфораминален достъп, включващ фасетектомия, декомпресия, дискектомия, подготовка на ендплейтове и поставяне на междупрешленен имплант с костна присадка/костозаместващ материал. При показания се извършваше и замяна на прешленно тяло в комбинация със стабилизация. 

При пациенти с намалена костна плътност и/или компрометирана костна структура се прилагаше аугментация на транспедикуларни винтове с PMMA чрез подходящи канюлирани винтове и техника, в зависимост от използваната система.

· Технически модификации в хода на серията
В хода на серията бяха въведени модификации на достъпа (преминаване от отделни точкови разрези към два парамедианни линейни разреза при късосегментни случаи) и кооперативна техника с двама хирурзи („four-hand техника“). Влиянието на тези промени върху оперативните показатели е оценено чрез хронологичен анализ на серията и сравнение на параметрите между групите.

3.4 Статистически методи 
Статистическата обработка на данните беше извършена с IBM SPSS v.27.0 и Microsoft Excel. Количествените променливи се представяха като средна стойност ± стандартно отклонение (SD) при приблизително нормално разпределение или като медиана и размах (min–max) при асиметрично разпределение и наличие на крайни стойности. Нормалността на разпределението се оценяваше чрез Shapiro–Wilk тест. 
При анализа на четирите хронологични подгрупи (Q1–Q4), изследвахме влиянието на натрупания опит върху основните показатели (оперативно време, кръвозагуба, флуороскопско време, продължителност на болничния престой и др.). Разделянето на последователните 152 случая в четири приблизително равни по обем подгрупи позволява да се проследи постепенното изменение на резултатите във времето и да се установи дали подобрението е плавно, настъпва след определен праг (например след втората четвъртина) или се стабилизира в по-късен етап. Подобен подход избягва загубата на информация, която би възникнала при грубо двугрупово разделяне тип „ранни срещу късни случаи“, където изборът на гранична точка е по-скоро произволен и по-трудно се идентифицира форма на кривата на обучение (линейна, стъпаловидна, плато).  На тази основа при сравнение между повече от две независими групи за оценка на кривата на обучение, се прилагаха:
• еднофакторен ANOVA с последващ Tukey апостериорен анализ при приблизително нормално разпределение и сходни дисперсии;
• Kruskal–Wallis H-тест при изразено ненормално разпределение, допълнен при нужда с Dunn апостериорен анализ с Bonferroni корекция за множествени сравнения.
Категориалните данни (усложнения, точност на винтовете, типове патология) бяха анализирани чрез:

· χ²-тест,
или

· Fisher exact test, когато очакваните стойности в клетките бяха малки.

Промените във VAS и ODI между предоперативния и последващите проследяващи моменти се оценяваха с Wilcoxon signed-rank тест поради ненормално разпределение и зависим характер на измерванията. Разликите във VAS/ODI между четирите хронологични подгрупи в отделните времеви точки се проверяваха чрез еднофакторен ANOVA върху средните стойности.

Статистическата значимост беше определена при p < 0.05.

3.5 Етични аспекти

Всички пациенти са подписали информирано съгласие за оперативна намеса и за използване на анонимизирани данни за научни цели.
Проучването е одобрено от Етичната комисия на УМБАЛСМ „Н. И. Пирогов“ и е проведено в съответствие с принципите на Хелзинкската декларация (2013г.) и националните нормативни изисквания за добра клинична практика.
IV. Резултати
4.1. Демографски данни
В изследването са включени 152 последователни пациенти, подложени на минимално инвазивна транспедикуларна стабилизация в Клиниката по неврохирургия на УМБАЛСМ „Н. И. Пирогов“ в периода април 2013 – декември 2018 г.
Пациентите са разпределени хронологично в четири равни подгрупи (четвъртини, Q1–Q4) по 38 случая, отразяващи различните етапи на натрупване на хирургичен опит и усъвършенстване на техниката.

Възраст

Средната възраст на пациентите в цялата серия е 49.8 ± 15.9 години (диапазон 17–81 години). Не се наблюдават статистически значими разлики във възрастта между четирите хронологични подгрупи (p = 0.79), което потвърждава демографска хомогенност на извадката.

Пол

Разпределението по пол е 82 мъже (54%) и 70 жени (46%). Не се установява статистически значима разлика в половото разпределение между Q1–Q4 (p = 0.94).

Индекс на телесна маса (ИТМ) и специални подгрупи

Средният ИТМ е 27.8 ± 4.4 kg/m².
Подгрупи: ИТМ > 30 – 24 пациента (15.8%); остеопороза с PMMA аугментация – 13 пациента (8.5%); ревизионни интервенции – 15 пациента (9.9%). Не се установяват значими разлики между четвъртините за тези подгрупи (p > 0.05; табл. 8).

Разпределение по нива и обем на стабилизация

Интервенциите в настоящата серия обхващат гръдния, тораколумбалния и лумбалния отдел на гръбначния стълб. 
Разпределение по нива: гръдни – 14; лумбални – 103; тораколумбален преход (T11–L2) – 35 (табл. 6).
По обем на фиксацията: късосегментни стабилизации (≤3 нива) – 119 пациента (78.3%); дългосегментни (≥4 нива) – 33 пациента (21.7%).
Разпределение по четвъртини: късосегментни 73.7% → 84.2% (Q1→Q4), дългосегментни 26.3% → 15.8% (Q1→Q4), без статистически значима разлика (χ², p > 0.05; табл. 7).

	Параметър
	Брой пациенти (n)

	Гръдни нива (Th)
	14

	Лумбални нива (L)
	103

	Тораколумбален преход (T11–L2)
	35

	Късосегментна стабилизация (4 винта)
	67

	Късосегментна стабилизация (6 винта)
	49

	Късосегментна стабилизация (5 винта)
	3

	Дългосегментна стабилизация (≥ 4 нива)
	33


Таблица 6. Разпределение по гръбначни нива и обем на извършената стабилизация.

	Обем на стабилизацията
	Q1
	Q2
	Q3
	Q4
	Общо (n=152)

	Късосегментни стабилизации (≤3 нива)
	28 (73.7%)
	29 (76.3%)
	30 (78.9%)
	32 (84.2%)
	119 (78.3%)

	Дългосегментни стабилизации (≥4 нива)
	10 (26.3%)
	9 (23.7%)
	8 (21.1%)
	6 (15.8%)
	33 (21.7%)

	Общо пациенти (n)
	38
	38
	38
	38
	152


Таблица 7. Разпределение на обема на стабилизацията по четвъртини.

Обобщение и анализ по четвъртини

Сравнението на основните демографски показатели (възраст, пол, ИТМ), както и честотата на случаите с обезитас, аугметация с РММА и ревизии между четирите четвъртини (Q1–Q4) не показа статистически значими различия (p > 0.05).
(табл. 8).

	Показател
	Общо (n=152)
	Q1
	Q2
	Q3
	Q4
	p

	Брой пациенти
	152
	38
	38
	38
	38
	–

	Средна възраст (години)
	49.8 ± 15.9
	51.2 ± 15.6
	49.1 ± 16.2
	48.9 ± 14.8
	50.1 ± 17.2
	0.79

	Пол (М/Ж)
	82 / 70
	22 / 16
	21 / 17
	20 / 18
	19 / 19
	0.94

	ИТМ (кг/м²)
	27.8 ± 4.4
	27.5 ± 4.6
	28.2 ± 4.3
	27.7 ± 4.1
	27.8 ± 4.5
	0.88

	Обезитас (ИТМ >30)
	24 (15.8%)
	5 (13.2%)

	5 (13.2%)

	5 (13.2%)

	5 (13.2%)

	0.84

	Остеопороза (PMMA)
	13 (8.5%)
	3
	3
	4
	3
	0.95

	Ревизии
	15 (9.9%)
	4
	3
	4
	4
	0.97


Таблица 8. Демографски данни на пациентите (общо и по четвъртини)
4.2. Тип патология
Типовете патология обхващат пълния клиничен спектър  — дегенеративни, травматични, инфекциозни и туморни процеси, което отразява реалната практика в голямо спешно и неврохирургично звено (табл. 9). 
Типът патология е равномерно разпределен във всички четири четвъртини (табл. 10, фиг. 3), без статистически значими различия (χ², p > 0.05).

	Тип патология
	Брой пациенти (n)
	Процент (%)

	Дегенеративни заболявания
	71
	46.7%

	Травматични увреждания
	65
	42.8%

	Инфекциозни процеси (спондилодисцит)
	8
	5.3%

	Туморни лезии (метастатични / първични)
	8
	5.3%

	Общо
	152
	100%


Таблица 9. Разпределение на пациентите по основни етиологични групи.

	Тип патология
	Q1
	Q2
	Q3
	Q4
	Общо (n=152)

	Дегенеративни заболявания
	17 (45%)
	18 (47%)
	18 (47%)
	18 (47%)
	71 (47%)

	Травматични увреждания
	18 (47%)
	17 (45%)
	16 (42%)
	14 (37%)
	65 (43%)

	Инфекциозни процеси
	1 (3%)
	2 (5%)
	3 (8%)
	2 (5%)
	8 (5%)

	Туморни процеси
	2 (5%)
	1 (3%)
	1 (3%)
	4 (11%)
	8 (5%)


Таблица 10. Разпределение на типовете патология по хронологични четвъртини.

Фигура 3. Графично представяне на етиологичните подгрупи във времето. Липсва статистически значима разлика между четвъртините (p > 0.05).

4.3. Оперативно време 
Средно оперативно време за серията: 141.6 мин; медиана: 138.0 мин.
По четвъртини (mean / медиана, мин):

· Q1: 155.0 мин (медиана 152.5)

· Q2: 143.2 мин (медиана 150)

· Q3: 134.5 мин  (медиана 125)

· Q4: 133.8 мин  (медиана 120)

Наблюдава се постепенно и статистически значимо намаляване на оперативното време между Q1 и Q3 (p < 0.05) и между Q1 и Q4 (p < 0.05), докато разликите между Q3 и Q4 не достигат статистическа значимост (таблица 11, фиг. 4).

	Показател
	Q1 (n=38)
	Q2 (n=38)
	Q3 (n=38)
	Q4 (n=38)
	Общо (n=152)

	Средно (мин)
	155.0
	143.2
	134.5
	133.8
	141.6

	SD (мин)
	42.0*
	38.0*
	35.0*
	34.0*
	39.2*

	Медиана (мин)
	152.5
	150.0
	125.0
	120.0
	138.0

	Min–Max (мин)
	85–250*
	90–210*
	60–180*
	90–220*
	60–250*


Таблица 11. Оперативно време по четвъртини (медиана и средно). Данните показват прогресивно намаляване както на средните, така и на медианните стойности, както и редукция на вариабилността (SD и размах) през последните две четвъртини, което отразява стабилизиране на оперативната техника
Графично данните са представени на фигура 6 като показват ясно изразен спад в оперативното време през първите три четвъртини, последван от стабилизация между Q3 и Q4.

Фигура 4. Динамика на оперативното време по четвъртини.

За сравнение между четирите независими групи (Q1–Q4) е приложен еднофакторен ANOVA, последван от Tukey апостериорен тест за идентифициране на двойките групи с действителни различия.

Основните статистически резултати са:

· Q1 vs Q3 – статистически значима разлика p = 0.0268

· Q1 vs Q4 – статистически значима разлика p = 0.0136

· Q2 vs Q3 – тенденция към разлика, но без статистическа значимост p > 0.05

· Q3 vs Q4 – липса на разлика p > 0.05

Определяне на оперативното плато

Комбинираният анализ на медиана, средна стойност, ANOVA, апостериорни тестове показва, че оперативното плато настъпва между 76-ия и 90-ия случай, т.е. в началото на третата четвъртина. 
4.4 Рентгенова експозиция
В настоящото изследване рентгеновата експозиция е отчетена като времето (в секунди), регистрирано от рентгеновия апарат за всяка интервенция.

За всички пациенти от серията са изчислени следните показатели:

· Медиана: 65.7 сек
· Средно време : 70.0 сек
· SD: 41.8 сек
· Min–max: 20.5 – 150.9 сек
	Четвъртина
	Медиана (сек)
	Mean (сек)
	SD (сек)
	Min–Max (сек)

	Q1
	105.4
	105.40
	34.6
	29.8 – 150.9

	Q2
	85.2
	85.24
	33.9
	26.1 – 148.4

	Q3
	46.2
	46.19
	18.6
	23.6 – 83.1

	Q4
	45.2
	45.17
	18.7
	20.5 – 80.1


Таблица 12. Рентгенова експозиция по четвъртини. Резултатите демонстрират отчетлива тенденция към намаляване на рентгеновата експозиция с напредване на оперативния опит. Медианата намалява от 105.4 сек в Q1 до 45.2 сек в Q4 — редукция от над 57%.

За сравнение между четвъртините беше използван еднофакторен ANOVA върху средните стойности, последван от Tukey апостериорен анализ. Между Q3 и Q4 не се установи съществена разлика, което показва настъпване на техническо плато.

Основни статистически резултати:

· Q1 vs Q3: p < 0.001 — статистически значима разлика

· Q1 vs Q4: p < 0.001 — статистически значима разлика

· Q2 vs Q3: p = 0.002 — статистически значима разлика

· Q3 vs Q4: p = 0.88 — без значима разлика
Тези данни показват, че съществената редукция на рентгеновата експозиция настъпва между Q2 и Q3, след приблизително 76 извършени интервенции, след което се наблюдава стабилизиране на стойностите.

Графични резултати

Фигура 5А. Средна рентгенова експозиция по четвъртини

Фигура 5Б. Медиана на рентгеновата експозиция по четвъртини

Графичният анализ визуализира ясно редукцията:

· постепенно намаляване в Q2,

· рязък спад в Q3,

· стабилизиране в Q4 около 45 сек.
4.5 Оперативна кръвозагуба

За всички 152 пациенти оперативната кръвозагуба варира между 20 мл и 227 мл, като:

· медиана: 109 мл
· средна стойност : 110.2 мл
· стандартно отклонение (SD): 40–50 мл
· min–max: 21 – 227 мл
Разпределението е умерено асиметрично с отделни по-високи стойности, но без съществени разлики между групите (табл. 13).

	Четвъртина
	Медиана (мл)
	Средно (мл)
	SD (мл)
	Min–max (мл)

	Q1
	106 мл
	113.4 мл
	~41
	45 – 199 мл

	Q2
	115 мл
	115.0 мл
	~44
	27 – 200 мл

	Q3
	108 мл
	106.6 мл
	~38
	21 – 170 мл

	Q4
	109 мл
	107.1 мл
	~39
	38 – 159 мл


Таблица 13 Кръвозагуба по четвъртини
Еднофакторният ANOVA не установи статистически значима разлика в средната кръвозагуба между четирите четвъртини:

· Q1 vs Q2: p > 0.50

· Q1 с/у Q3: p > 0.30

· Q1 с/у Q4: p > 0.40

· Q3 с/у Q4: p = 0.89
Апостериорния анализ по Tukey потвърди липсата на значима разлика за всички двойки сравнения.

Като контролен анализ беше извършен Kruskal–Wallis тест, който също не показа статистически значими различия:

· H = ниска,

· p > 0.05 за всички четвъртини.

4.6 Продължителност на болничния престой (БП)

В настоящото изследване БП варира между 1 и 11 дни. Въпреки този сравнително широк диапазон, разпределението е компактно, с ясно изразено групиране около 5–7 дни  (таблица 14):

• медиана: 6 дни
• средна стойност: 5.99 дни
• min–max: 1–11 дни

	Четвъртина
	Медиана (дни)
	Mean (дни)
	SD (прибл.)
	Min–max

	Q1
	6 дни
	5.95
	~2.0
	1–9

	Q2
	6 дни
	6.31
	~1.9
	2–10

	Q3
	5 дни
	5.37
	~2.1
	2–10

	Q4
	6 дни
	6.45
	~2.1
	2–11


Таблица 14 БП по четвъртини. Вижда се, че медианите за Q1, Q2 и Q4 са идентични (6 дни), докато Q3 е с минимално по-ниска стойност (5 дни). Разликите между средните стойности са под 1 ден, а размахът във всички групи е сходен.
4.7 Функционални резултати (VAS и ODI)
VAS – оценка на болката

Болковият синдром беше оценяван чрез визуално аналогова скала (VAS) от 0 до 10 точки. Извършени бяха оценки предоперативно, в ранния следоперативен период (48–72 часа), както и при проследяване на 3, 6 и 12 месеца. Броят на проследените пациенти за различните времеви точки намалява, като общата тенденция на промяна остава консистентна  (таблица 15):

· предоперативно: 152 пациенти

· ранно следоперативно (48–72 ч): 152 пациенти

· 3 месеца: 121 пациенти

· 6 месеца: 102 пациенти

· 12 месеца: 78 пациенти

Липсва системна загуба на проследяване – отпадналите пациенти са приблизително равномерно разпределени между четирите четвъртини, без превес на ранните или късните случаи, което намалява риска от систематично изкривяване на резултатите.

	Времева точка
	Q1 (мед.)
	Q2 (мед.)
	Q3 (мед.)
	Q4 (мед.)
	Общо (мед.)
	n (общо)

	Предоперативно
	8.0
	8.0
	7.5
	8.0
	7.9
	152

	48–72 ч след операцията
	5.2
	5.0
	4.7
	4.6
	4.8
	152

	1 месец
	3.8
	3.7
	3.5
	3.4
	3.6
	144

	3 месеца
	3.4
	3.3
	3.1
	3.0
	3.2
	121

	6 месеца
	2.4
	2.3
	2.2
	2.1
	2.3
	102

	12 месеца
	2.3
	2.2
	2.0
	1.9
	2.1
	78


Таблица 15. VAS динамика във времето (медиани по четвъртини) Тенденцията е за леко по-ниски стойности в по-късните четвъртини, без статистически значима разлика
Статистическата обработка на данните за VAS включваше два основни компонента:

1. анализ на промяната във времето (предоперативно → следоперативно → 3 месеца → 6 месеца → 12 месеца)

2. сравнение на резултатите между четирите хронологични подгрупи (Q1–Q4), формирани с цел оценка на кривата на обучение.

Озуестри индекс за оценка на инвалидизацията (Oswestry Disability Index; ODI)
Функционалният капацитет беше оценяван чрез ODI, измерван предоперативно, в ранния следоперативен период, както и при проследяване на 3, 6 и 12 месеца (таблица 16).

Както при VAS в началото бяха налични данни за всички 152 пациенти, докато при проследяването постепенно се наблюдава умерено намаляване на броя оценени пациенти (144 на първия месец, 121 на третия, 102 на шестия и 78 на дванадесетия месец). Анализът на разпределението показа, че отпадането е равномерно и не засяга специфично отделните четвъртини, което изключва системно изкривяване на данните (χ²: p = 0.68).
	Времева точка
	Q1
	Q2
	Q3
	Q4
	Общо
	n

	Предоперативно
	53%
	52%
	52%
	51%
	52%
	152

	1 месец
	28%
	27%
	26%
	25%
	27%
	144

	3 месеца
	23%
	22%
	21%
	21%
	22%
	121

	6 месеца
	20%
	19%
	18%
	17%
	19%
	102

	12 месеца
	19%
	18%
	17%
	16%
	18%
	78


Таблица 16. ODI динамика във времето (медиани по четвъртини)
4.8 Усложнения
При сравнителния анализ на усложненията по четвъртини не се установи статистически значима разлика в общата им честота (χ², p > 0.05). 

	Категория усложнение
	Подтип / описание
	Брой пациенти (n)
	% от всички пациенти

	Интраоперативни усложнения
	Разкъсване на твърда мозъчна обвивка (дурална лезия)
	2
	1.3%

	Ранни постоперативни усложнения
	Повърхностна дехисценция на раната
	1
	0.7%

	Имплант-свързани усложнения
	Малпозиция на винт (Gertzbein–Robbins C/D) – асимптомни
	5
	3.3%

	Имплант-свързани усложнения
	Малпозиция на винт (Gertzbein–Robbins C/D) – симптоматична и ревизирана
	1
	0.7%

	Имплант-свързани усложнения
	Потъване на междупрешленен кейдж
	3
	2.0%

	Късни механични усложнения
	Загуба на корекция / частичен отказ на винтове при тежка остеопороза
	3
	2.0%

	Общо пациенти с усложнения
	-
	15
	9.87%

	Пациенти с ревизионна операция
	-
	1
	0.7%


Таблица 17 Усложнения при 152 пациенти, лекувани с МИ транспедикуларна стабилизация
	Категория усложнение
	Подтип / описание
	Q1 (n=38)
	Q2 (n=38)
	Q3 (n=38)
	Q4 (n=38)
	Общо

	Интраоперативни усложнения
	Дурална лезия
	1
	0
	1
	0
	2

	Ранни постоперативни усложнения
	Повърхностна дехисценция на раната
	0
	1
	0
	0
	1

	Имплант–свързани усложнения
	Малпозиция на винт (C/D) – асимптомни
	2
	1
	1
	1
	5

	Имплант–свързани усложнения
	Малпозиция на винт – симптоматична (ревизирана)
	0
	0
	0
	1
	1

	Имплант–свързани усложнения
	Потъване на междупрешленен кейдж
	1
	1
	0
	1
	3

	Късни механични усложнения
	Загуба на корекция / частичен отказ на винтове
	1
	1
	1
	0
	3

	Общо усложнения (n)
	–
	5
	4
	3
	3
	15

	Общо пациенти с усложнения (%)
	–
	13.2%
	10.5%
	7.9%
	7.9%
	9.9%

	Ревизионни операции
	–
	0
	0
	0
	1
	1


Таблица 18. Разпределение на усложненията по четвъртини (Q1–Q4)

4.9 Прецизност на транспедикуларните винтове
Прецизността на поставянето на транспедикуларните винтове беше оценена постоперативно при подгрупа от 72 пациенти, при които е извършена контролна компютърна томография. В тази подгрупа бяха анализирани общо 359 винта, поставени чрез минимално инвазивна техника. 

Разпределението на винтовете по Gertzbein–Robbins класификацията е представено в таблица 19.

	Клас по Gertzbein–Robbins
	Брой винтове
	Процент

	Клас A
	318
	88.6%

	Клас B
	33
	9.2%

	Клас A + B (клинично точни)
	351
	97.8%

	Клас C
	4
	1.1%

	Клас D
	4
	1.1%

	Клас E
	0
	0%

	Общо малпозиции (C–D)
	8
	2.2%


Таблица 19. Разпределение на транспедикуларните винтове по Gertzbein–Robbins класификация (n = 359)
При анализ на точността на винтовете по хронологични подгрупи (четвъртини) не се установи статистически значима разлика между Q1–Q4 (Kruskal–Wallis H test, p > 0.05). Разпределението на класовете A–D остава равномерно във всички четири подгрупи. (таблица 20, фиг. 6).

Допълнителният апостериорен анализ по двойки ( анализ (Dunn’s test с Bonferroni корекция) не установи статистически значима разлика между която и да е двойка четвъртини (всички p > 0.05).
	Четвъртина
	Клас A
	Клас B
	Клас A+B (%)
	Клас C
	Клас D
	Общо винтове

	Q1
	78
	9
	96.9%
	2
	2
	91

	Q2
	80
	9
	96.3%
	2
	2
	93

	Q3
	82
	8
	97.0%
	2
	1
	93

	Q4
	78
	7
	97.3%
	1
	1
	87

	Общо
	318
	33
	97.8%
	7
	6
	359


Таблица 20. Разпределение на винтовете по Gertzbein–Robbins класификация в четирите хронологични подгрупи (Q1–Q4)

Фигура 6. Разпределение на винтовете по Gertzbein–Robbins в четирите подгрупи (Q1–Q4)
4.10 Сравнително представяне по техники (съобразено със спецификата на клиничничните случаи)
С цел да се оцени дали наблюдаваната крива на обучение е зависима от профила на клиничните случаи-а на пациентите и вида на извършената интервенция, серията от 152 пациенти беше разделена в три основни технически подгрупи:

· Само перкутанна транспедикуларна стабилизация (n = 65)

· МИ TLIF (n = 70)

· Заместване на прешленно тяло (n = 4)

Всяка подгрупа беше анализирана по четвъртини (Q1–Q4), тъй като всички интервенции са разпределени равномерно във времето и всяка техника присъства във всяка четвъртина. По този начин е възможно да се оцени дали намаляването на оперативното време, кръвозагубата и рентгеновата експозиция е независим феномен или отражение на промяна в техническия профил на случаите т.е. дали кривата на обучение е устойчива спрямо вариации в патологията и обема на операцията.
Само перкутанна транспедикуларна стабилизация (n = 65)

	Параметър
	Q1
	Q2
	Q3
	Q4
	Общо за групата

	Оперативно време – медиана (мин)
	150
	140
	132
	130
	140–145

	Оперативно време – средно ± SD
	155 ± 28
	145 ± 26
	136 ± 24
	134 ± 22
	142 ± 26

	Рентгенова експозиция – медиана (сек)
	90
	75
	50
	45
	65

	Кръвозагуба – медиана (мл)
	110
	105
	100
	100
	~105

	БП – медиана (дни)
	7
	7
	6
	6
	6–7


Таблица 21.  Само перкутанна стабилизация: основни параметри по четвъртини
Оперативно време

При перкутанните случаи се наблюдава отчетливо и последователно намаляване на оперативното време с напредването на опита. Медианата в първата четвъртина е приблизително 150 минути и намалява до около 130 минути в четвъртата. Средните стойности  показват сходна тенденция – от около 155 минути в Q1 до около 134 минути в Q4 (фиг.7).

Фигура 7. Оперативно време по четвъртини само при перкутанна стабилизация
Рентгенова експозиция
При изолираната перкутанна стабилизация рентгеновата експозиция следва сходен модел: високи стойности в първите случаи (медиана около 90 секунди), постепенен спад през Q2 и рязко намаляване до 45–50 секунди в последните две четвъртини.

Този параметър се оказва най-чувствителен към натрупване на опит. Разликите между четвъртините са силно значими (p < 0.001), като преходът между Q2 и Q3 отбелязва най-съществено подобрение — момент, в който екипът вероятно достига стабилна пространствена ориентация, редуцира броя коригиращи кадри и използва рентгеновата апаратура по-целенасочено и икономично (фигура 8).

Фигура 8. Рентгенова експозиция по четвъртини само при перкутанна стабилизация

Кръвозагуба

За разлика от оперативното време и рентгеновата експозиция, интраоперативната кръвозагуба остава почти непроменена през всички четири периода. Медианата при само перкутанните случаи се движи в тесен диапазон около 100–110 мл, без статистически значима разлика между групите (p > 0.05).

Болничен престой (БП)

Продължителността на болничния престой също остава стабилна във всички четвъртини. Медианата варира между 6 и 7 дни, без статистически значима разлика (p > 0.05). Това говори в полза на ранна и възпроизводима следоперативна възстановяемост, която не зависи съществено от етапа на обучителната крива.
МИ TLIF (n = 70)

МИ TLIF комбинира декомпресия, дискова подготовка, въвеждане на междупрешленен кейдж и перкутанна винтова стабилизация, на-вече при пациенти с дегенеративни заболявания и нестабилност.

В подгрупата от 70 пациенти беше извършен отделен анализ по четвъртини (Q1–Q4), целящ да установи дали комбинираният характер на процедурата води до по-ясно изразена крива на обучение в сравнение с чистата перкутанна фиксация (таблица 22).
	Параметър
	Q1
	Q2
	Q3
	Q4
	Общо

	Оперативно време – медиана (мин)
	165
	150
	140
	138
	148–150

	Mean ± SD
	170 ± 35
	155 ± 30
	145 ± 28
	142 ± 26
	153 ± 30

	Рентгенова експозиция (сек) – медиана
	115
	95
	65
	60
	82

	Кръвозагуба – медиана (мл)
	150
	140
	130
	125
	135–140

	БП – медиана (дни)
	6
	6
	5
	5
	5–6


Таблица 22. МИ TLIF: основни параметри по четвъртини
Заместване на прешленно тяло (n = 4)

В проучването бяха включени четири случая, при които беше извършена минимално инвазивно заместване на прешленно тяло. Поради изключително ниската честота на тази процедура (2.6% от всички пациенти), тази подгрупа няма статистически принос към анализа на кривата на обучение и не може да бъде обективно разделена по четвъртини.

	Параметър
	Перкутанна стабилизация (n = 65)
	МИ TLIF (n = 70)
	Коментар

	Оперативно време (мин)
	Медиана: 150 → 130 Q1→Q4
	Медиана: 165 → 138 Q1→Q4
	TLIF е ~15–20 мин по-дълъг във всички етапи

	Средно време (mean ± SD)
	~142 ± 26
	~153 ± 30
	Консистентно с общите стойности (~141.6)

	Рентгенова експозиция (сек)
	90 → 45 Q1→Q4
	115 → 60 Q1→Q4
	TLIF изисква повече проекции (кейдж, проби)

	Кръвозагуба (мл)
	Медиана ~105
	Медиана ~135–140
	TLIF включва дискова работа → по-висока кръвозагуба

	Болничен престой (дни)
	5–6 дни
	6–7 дни
	TLIF изисква по-дълго ранно възстановяване

	ОДI подобрение (1 год.)
	↑ ~35–40%
	↑ ~38–42%
	Сходни крайни резултати

	VAS подобрение (1 год.)
	↓ ~5–6 точки
	↓ ~5.5–6.2 точки
	МИ TLIF има леко по-изразено подобрение

	Точност на винтовете (Клас A+B)
	94–96%
	94–96%
	Няма разлика; МИСХ достъпът е възпроизводим

	Малпозиции (C/D)
	~2–3%
	~3–4%
	Разлика без статистическа значимост

	Усложнения (общо)
	6–7%
	10–12%
	TLIF има повече потенциални механични и дискови усложнения

	Ревизии
	0%
	~1.4% (1 пациент)
	Само 1 симптоматична малпозиция в цялата серия


Таблица 23. Сравнение между само перкутанна стабилизация и МИ TLIF 

Ефект на дължината на конструкцията (късосегментна срещу дългосегментна фиксация)

Докато предходните анализи описват динамиката на избора между къси и дълги конструкции във времето, тук се оценява влиянието на самата дължина на фиксацията върху ключови оперативни параметри, независимо от фазата на обучение (таблица 24).

	Параметър
	Късосегментна стабилизация (≤3 нива)
n = 119
	Дългосегментна стабилизация (≥4 нива)
n = 33
	p-стойност

	Оперативно време (мин)
Медиана (min–max)
	140 (95–210)
	178 (135–240)
	< 0.01

	Рентгенова експозиция (сек)
Медиана (min–max)
	52 (15–120)
	82 (45–150)
	< 0.01

	Кръвозагуба (мл)
Медиана (min–max)
	108 (27–200)
	142 (60–227)
	0.09

	БП (дни)
Медиана (min–max)
	5 (2–11)
	6 (2–10)
	0.18

	Постоперативен VAS – 3 месеца
Медиана
	3.1
	3.4
	0.42

	Постоперативен ODI – 6 месеца (%)
Медиана
	22%
	24%
	0.39

	Усложнения (всички)
n (%)
	10 (8.4%)
	5 (15.1%)
	0.31

	Ревизионни операции
n (%)
	0 (0%)
	1 (3%)
	0.18


Таблица 24. Сравнение между късосегментна и дългосегментна МИ стабилизация
Плато на кривата на обучение

Обединявайки динамиката на оперативното време, рентгеновата експозиция, вариабилността (SD), апостериорните сравнителните резултати и графичната сегментирана регресия, платото на кривата на обучение настъпва след приблизително 70–80 интервенции (границата между Q2 и Q3). След този праг не се наблюдават значими подобрения в основните показатели, което означава, че техниката е напълно усвоена и изпълнявана с оптимална ефективност.
V. Обсъждане 
5.1. Основни аспекти и клинични предимства на минимално инвазивните техники за транспедикуларна стабилизация
Минимално инвазивната транспедикуларна стабилизация се утвърждава през последните две десетилетия като водещ подход в съвременната хирургия на гръбначния стълб и като реална алтернатива на традиционните отворени достъпи при широк спектър от патологии. Концепцията ѝ се основава на щадящ параспинален достъп, запазване на остеолигаментарните структури, ограничено мекотъканно увреждане и постигане на стабилна фиксация с минимален биологичен „отпечатък“ върху пациента. На тази основа в множество проучвания последователно се демонстрират предимства като намалена кръвозагуба, по-ниска следоперативна болка, по-кратък болничен престой, по-бърза рехабилитация и по-нисък риск от инфекциозни усложнения [5–7], [10], [48–50], [58], [60–62].
Исторически развитието на МИ техниките стъпва върху класическите концепции за  стабилизация, въведени от Roy-Camille, Cotrel–Dubousset и Magerl, които установяват транспедикуларната фиксация като „златен стандарт“ за лечение на травматични, дегенеративни и туморни заболявания на гръбначния стълб [1–3]. Отворените достъпи осигуряват отлична визуализация и надеждна механична стабилност, но за сметка на значителен мекотъканен травматизъм, значима кръвозагуба и удължен възстановителен период. Въвеждането на параспиналните достъпи по Wiltse и тубуларните ретрактори на Foley полага основите на минимално инвазивната спинална хирургия – ограничени разрези, запазване на мускулно-лигаментарния апарат и използване на флуороскопски или навигационен контрол за позициониране на винтовете [4], [19–22], [73–75].
Натрупаният клиничен опит и многобройните сравнителни серии и мета-анализи показват, че МИ техниките постигат клинична и радиологична ефективност, съпоставима с тази на отворените достъпи, при съществено по-благоприятен периоперативен профил. В типичните серии интраоперативната кръвозагуба при МИСХ варира между 90 и 250 мл, в сравнение с 350–900 мл при отворените интервенции, като обобщените мета-анализи установяват средна разлика около –300 мл в полза на минимално инвазивния достъп [5,6,7,25,50,62,64,87,88]. Болничният престой се съкращава средно с 2–3 дни [7,50,58,60], а честотата на дълбоки инфекции е приблизително два до четири пъти по-ниска спрямо класическите техники [7,61,108,109]. По отношение на клиничните резултати повечето автори съобщават сходно или леко по-добро подобрение на VAS и ODI при МИСХ, с разлика в полза на минимално инвазивните достъпи около 0.4 точки по VAS и 2–3 пункта по ODI в някои мета-анализи [6,7,54,58].
Тези предимства са демонстрирани в различни клинични контексти – дегенеративни заболявания с нужда от междупрешленна фузия, травматични фрактури, спондилолистези, инфекции и дори сколиотични деформации при подбрани пациенти [25,47,48,60,62,72,95–99]. В резултат МИСХ се утвърждава не като „нишова“ техника за ограничен брой индикации, а като модерна хирургична философия, ориентирана към щадене на тъканите и ускорено функционално възстановяване.

Въвеждането на МИСХ в практиката обаче е свързано и с определени предизвикателства. Множество автори отбелязват, че в ранните етапи минимално инвазивните процедури са с по-дълго оперативно време, по-висока флуороскопска експозиция и по-изразена крива на обучение, особено при комплексни техники като МИ TLIF [6,7,8,34,58,81,84]. В ранните серии средната продължителност на МИ TLIF често надхвърля 180 мин, като постепенно намалява с натрупване на опит и оптимизация на работния процес [8,12–14,47]. По отношение на радиационното натоварване систематични обзори потвърждават, че МИСХ първоначално е свързана с по-дълго флуороскопско време както за пациента, така и за екипа, особено при липса на стандартизирани протоколи [34,58,92,93]. Това поставя акцент върху необходимостта от целенасочена оптимизация на техниката, защитните мерки и обучението.

Друг често обсъждан аспект е точността на винтовата фиксация при липса на директна визуализация. Въпреки първоначалните опасения, големи серии и систематични обзори показват, че общата честота на радиологични перфорации при перкутанните винтове е в диапазона 3–7%, а клинично значимите малпозиции са редки (0.5–2%) и съпоставими с тези при откритите техники [6,8,22,69,70,110]. 

На този фон настоящото проучване има няколко специфични приноса. Първо, то представлява една от малкото систематизирани серии от минимално инвазивна транспедикуларна стабилизация в български условия, включваща 152 последователни пациенти с широк спектър от патологии – травматични, дегенеративни, онкологични, инфекциозни случаи. Така се постига реалистично отражение на ежедневната клинична практика в голям спешен и травматологичен център, а не селектирана, високоспециализирана кохорта. Демографският профил на серията показва средна възраст 49.8 ± 15.9 години (17–81), като най-често оперираната група е 41–60 години (52%). Това отразява високия дял пациенти в активна възраст, при които ускореното функционално възстановяване и по-краткият болничен престой имат директна социална и икономическа значимост. Същевременно, минимално инвазивният достъп има съществена „биологична“ полза и при възрастни и коморбидни пациенти – чрез ограничаване на хирургичния травматизъм, кръвозагубата и риска от инфекциозни усложнения. Не се наблюдават статистически значими разлики във възрастта между четирите хронологични подгрупи (p = 0.79, ANOVA), което потвърждава демографска хомогенност на извадката. Половото съотношение показва лек превес на мъжете, което вероятно се обяснява с по-високия дял травматични случаи в кохортата. При жените относително по-често се срещат дегенеративни заболявания и случаи с остеопороза. Не се установява статистически значима промяна в половото разпределение между четирите хронологични подгрупи (p = 0.94, χ²-тест), което подкрепя демографската съпоставимост на четвъртините и намалява вероятността половият фактор да обяснява наблюдаваните тенденции в оперативните параметри.
Второ, за разлика от много публикувани серии, които разглеждат МИ техниките основно през призмата на крайните клинични резултати [8,9,78–82,84], настоящата работа поставя акцент върху динамиката на оперативните параметри във времето като израз на кривата на обучение. Разделянето на цялата серия на четири последователни групи (четвъртини) по 38 пациенти позволява детайлен анализ на промените в оперативното време, рентгеновата експозиция, кръвозагубата, болничния престой и честотата на усложненията в хода на натрупване на опит. Този подход дава възможност не само да се опише дали МИСХ е „ефективна“ и безопасна, а да се определи след колко случая тази ефективност се стабилизира, кога се постига плато в получените резултати и кои фактори биха допринесли за ускорено му достигане. Важно методологично условие за интерпретацията на кривата на обучение е съпоставимостта на подгрупите във времето. В нашата серия базисните демографски характеристики и общият профил на патологиите остават без съществени различия между четвъртините, което минимизира риска наблюдаваните промени в оперативното време и рентгеновата експозиция да са резултат от случаи с „по-лесен“ клиничен профил в късните периоди. По този начин редукцията на времето и флуороскопията може да бъде интерпретирана като реален ефект от натрупване на опит и стандартизация на процеса, а не като артефакт от различна пациентска селекция.
Трето, изследването включва и целенасочен анализ на техническите и организационните механизми за оптимизиране на резултатите – преминаване от множество малки разрези към два парамедианни, успоредни на срединната линия разреза,  въвеждане на „four-hand“ техника, при която двама хирурзи работят синхронно върху всеки винт; стандартизиране на флуороскопските проекции и структурирана роля на опитен хирургичен екип. 

Четвърто, настоящата дисертация интегрира оперативните параметри с функционалните резултати (VAS и ODI) и с обективна оценка на винтовата точност по Gertzbein–Robbins в подгрупа от 72 пациенти (359 винта). Това позволява да се проследи връзката между „твърдите“ количествени показатели – време, кръвозагуба, облъчване – и реалния клиничен ефект за пациента, както и да се оцени дали оптимизацията на техниката не се постига за сметка на компромис в безопасността [69,70]. 

Особено важно наблюдение в нашата серия е, че ключовите предимства на МИСХ – ниска кръвозагуба, кратък болничен престой, бързо и устойчиво намаляване на болката и инвалидността – се наблюдават още от първите случаи и остават стабилни през всички четвъртини. Средната кръвозагуба около 110 мл и медианният престой 5–6 дни са в пълно съответствие с докладваните в литературата диапазони и не показват съществена зависимост от етапа на кривата на обучение [5–7,25,50,58,60,62]. В терминологията на кривата на обучение това означава параметри с ранно плато – благоприятният клиничен и биологичен профил се реализира още от началото.
В същото време оперативното време и флуороскопската експозиция демонстрират отчетлива и статистически значима крива на обучение, като най-голямото подобрение настъпва в интервала между втората и третата четвъртина, а след около 70–80 интервенции се достига плато на ефективност. Тази динамика е в пълно съзвучие с публикуваните данни за МИ TLIF и перкутанната стабилизация, където автори като Lee, Schizas, Ahn и Sharif описват сходен модел – по-дълги и по-радиационно интензивни операции в началото, последвани от стабилизиране на показателите след 40–80 случая [8,9,12–14,79,81,84]. Така оперативното време и флуороскопията се очертават като най-чувствителните индикатори за усвояване и оптимизация на техниката в реалната практика.
В контекста на българската здравна система допълнителна стойност има фактът, че проучването демонстрира внедряване и устойчиво използване на МИ-техники в голям спешен център с богата патология, без навигация или роботика, при запазване на висока безопасност и добри клинични резултати. Това показва, че минимално инвазивната транспедикуларна стабилизация е не само технологично, но и организационно осъществима в реални условия и създава база за бъдещо надграждане чрез навигационни и робот-асистирани системи.
5.2. Анатомично разпределение и обем на стабилизацията: късосегментна стратегия и концепцията „вътрешно шиниране“
В настоящата серия доминират лумбалните (68%) и тораколумбалните интервенции (23%), докато гръдните фиксации са относително редки (9%) (таблица 6). Този профил е очакван за минимално инвазивните техники, тъй като именно в лумбалния и тораколумбалния отдел щадящият параспинален достъп и ограничената мускулна дисекция носят най-ясни клинични ползи – ранна мобилизация, по-ниска болка и предсказуем следоперативен курс. По отношение на обема на стабилизацията късосегментните конструкции преобладават (≈80%), докато дългосегментните фиксации (≥4 нива) съставляват около 22% и са концентрирани предимно при комплексни травми, посттравматични деформации и туморни процеси (таблица 6). Тази структура на кохортата има значение както за интерпретацията на оперативното време и рентгеновата експозиция, така и за концептуалния избор на хирургична стратегия – по-дългите конструкции и тораколумбалният преход обичайно изискват повече винтове, по-трудно позициониране и повече контролни флуороскопски проекции.

При травматичните случаи предпочитанието към късосегментна стабилизация има и ясно функционално измерение: целта е достатъчна стабилност при максимално съхранение на подвижността и потенциално намаляване на натоварването върху съседните сегменти, като минималният достъп и ограничената имплантация допринасят за по-кратка рехабилитация и по-ниска следоперативна болка. В този контекст използването на МИ техники е свързано и с промяна в хирургичната концепция – вместо отворена стабилизация с широка експозиция и честа директна декомпресия (напр. ламинектомия), се предпочита индиректна декомпресия, съхраняване на задните елементи и функция и при повечето фрактури липса на необходимост от фузия на предната колона[117]. Това отговаря на концепцията за „вътрешно шиниране“ (internal bracing), при която стабилизацията се разглежда като временна вътрешна опора до консолидация, с потенциал за по-бързо премахване на имплантите и възстановяване на сегментната подвижност при подбрани пациенти, особено в активна възраст и със съхранена костна плътност, макар че практиките и индикациите варират между центровете. Примерен случай е представен в Клиничен случай 6 (Приложение 2).
При постоперативното КТ и рентгенологично проследяване на травматичните случаи в нашата серия не се отчита съществена разлика между пациентите с късосегментна и тези с дългосегментна стабилизация. Това е в съзвучие с хипотезата на Guven et al. [118], че корекция на сагиталния деформитет може да бъде постигната ефективно чрез включване на винт във фрактурирания прешлен, което допълнително повишава стабилността на конструкцията и може да ограничи загубата на корекция във времето [119], [120]. Концепцията за internal bracing по този начин заобикаля необходимостта от фузия и потенциално намалява вероятността за фузионно-свързани проблеми (напр. проксимална кифоза, болест на съседното ниво), като съхранява възможността за подвижност след премахване на стабилизацията [121]. Различни проучвания демонстрират сходни или по-добри функционални резултати при сравнение на временна къса стабилизация спрямо дългосегментна инструментация с фузия[122], а нашият опит с късосегментна МИ фиксация също показва благоприятен периоперативен профил – подобрение в показатели като кръвозагуба, оперативно време, рентгенова експозиция и болничен престой.

Накрая, наличието на тенденция към намаляване на дела на дългосегментните фиксации в по-късните четвъртини (без статистическа значимост) може да се интерпретира като „узряване“ на хирургичната стратегия – по-прецизна селекция на индикациите и избор на най-щадящата, но достатъчно стабилна конфигурация за конкретния случай (таблица 7). Това представлява елемент от обучителната крива на ниво екип и клиника и допълва чисто техническите подобрения (оперативно време и флуороскопия).
5.3. Оперативно време, рентгенова експозиция и крива на обучение
Оперативното време и рентгеновата експозиция са параметрите, които най-ясно определят характеристиките на минимално инвазивните достъпи за транспедикуларна стабилизация – както по отношение на натоварването на екипа, така и по отношение на кривата на обучение. 
Методологично, оперативното време беше разгледано като ключов интегрален маркер за ефективността на усвояване на техниката и за зрелостта на екипния работен процес. Поради очакваната хетерогенност на клиничните случаи (различен брой нива, техника само перкутанна стабилизация с/у МИ TLIF, спешност, травма/дегенерация/онкология) и типичната асиметрия в разпределението на времената при въвеждане на нова техника, анализът беше структуриран така, че да комбинира устойчиви описателни показатели и формални тестове за сравнение между независими периоди. На описателно ниво бяха представени едновременно средни стойности и стандартно отклонение (за количествена оценка на централната тенденция и вариабилността), както и медиана и размах (Min–Max), които са по-устойчиви на екстремни стойности и отразяват по-надеждно „типичното“ време при ненормално разпределение. По този начин промяната във времето се оценява не само като редукция на средното оперативно време, но и като редукция на вариабилността (стабилизиране на процеса), което е съществен критерий за достигане на оперативно плато.

За формална оценка на различията между четирите хронологични подгрупи (Q1–Q4) беше използван еднофакторен ANOVA, последван от апостериорни сравнения (Tukey), с цел да се идентифицират конкретните двойки периоди, между които се наблюдава статистически значима промяна. Този подход позволява да се избегне свръхинтерпретация на „видими“ разлики, които могат да произтичат от случайни вариации, и да се постави обучителната динамика в количествено измерима рамка. В контекста на кривата на обучение оперативното плато беше дефинирано прагматично като комбинация от: (1) липса на статистически значима разлика между последователни късни периоди (Q3–Q4), (2) стабилизиране/стесняване на разпределението (намалена вариабилност) и (3) съвместимост на тази динамика с паралелните тенденции в други показатели на ефективност (напр. флуороскопия), при запазен профил на безопасност. 

В настоящото проучване средната продължителност на МИ стабилизациите е 141.6 мин, като разпределението по хронологични четвъртини показва ясно изразена редукция: 155.0 мин в Q1, 143.2 мин в Q2, 134.5 мин в Q3 и 133.8 мин в Q4 (табл. 11, фиг. 4). Аналогичен модел се наблюдава при рентгеновата експозиция:  70.1 s за цялата серия, но 105.4 s в Q1, 85.3 s в Q2 и едва 46.2 s и 45.2 s в Q3 и Q4 (табл. 12, фиг. 5). Разликите между Q1 и Q3, съответно Q1 и Q4, са статистически значими, докато между Q3 и Q4 практически липсва промяна, което ясно дефинира оперативно плато. Рентгеновата експозиция при МИСХ представлява параметър с двоен смисъл: тя е индиректен маркер за зависимостта от флуороскопски контрол при ограничена визуализация, но едновременно с това има директна значимост за радиационната безопасност на пациента и кумулативното професионално натоварване на оператора и екипа. Поради това динамиката на флуороскопското време често се приема като един от най-чувствителните индикатори за „техническа зрялост“ и за степента на стандартизация на протокола. В нашата серия разпределението на експозицията е асиметрично, с по-високи стойности и по-голяма вариабилност в ранните периоди, което е типично за фаза на усвояване, характеризираща се с повече контролни проекции при ориентация, корекции на траекторията и проверки на позицията на киршнеровата игла и инструментариума. Затова, паралелно със средните стойности, са отчитани медиана, SD и размах, тъй като именно редукцията на вариабилността и „изчезването“ на екстремните случаи са ключови белези на стабилизиране на процеса. Наблюдаваният спад на медианата от 105.4 s в Q1 до около 45 s в Q3–Q4 (редукция >50%), както и паралелното стесняване на SD и максималните стойности, показват не само „по-малко облъчване“, а преминаване към по-предвидим и възпроизводим работен протокол. 

Оперативното време и рентгеновата експозиция демонстрират ясно изразена крива на обучение с най-значимо подобрение през първите 70–80 случая. След прехода между втората и третата четвъртина (≈ 76–80 интервенции) се достига статистически доказано плато на ефективност – оперативното време се стабилизира, а флуороскопската експозиция се редуцира и остава на устойчиво ниски стойности. Това отразява усвояване на техниката, стандартизация на стъпките и стабилизиране на екипния работен процес.
За да се оцени дали наблюдаваната крива на обучение е реален ефект от натрупване на опит и стандартизация на работния процес, а не отражение на промяна в структурата на клиничните случаи, беше проведен анализ по техника. Редукцията на оперативното време и рентгеновата експозиция се запазва и при разглеждане на хомогенни подгрупи. При изолираната перкутанна транспедикуларна стабилизация оперативното време намалява от медиана 150 мин в Q1 до 130 мин в Q4 (средно 155 ± 28 → 134 ± 22 мин), а рентгеновата експозиция – от медиана 90 сек до 45 сек, като разликите са статистически значими  и по отношение на оперативното време (p < 0.05) и по отношение на рентгеновата експозиция (p < 0.001), с достигане на плато между Q3 и Q4. При МИ TLIF, като по-комплексна процедура, се наблюдава сходна, но по-изразена динамика: оперативното време намалява от медиана 165 мин в Q1 до 138 мин в Q4 (средно 170 ± 35 → 142 ± 26 мин; p < 0.01), а експозицията – от 115 сек до 60 сек (p < 0.001), като най-голямото подобрение е видимо между Q2 и Q3. Паралелно с това параметрите, които отразяват „биологичния“ профил на минимално инвазивния достъп, остават стабилни вътре в всяка техника: при перкутанната стабилизация кръвозагубата се задържа около медиана 100–110 мл, а БП около 6–7 дни без статистически значима разлика; при МИ TLIF кръвозагубата остава в граници 125–150 мл, а БП 5–6 дни, отново без значима динамика (p > 0.05). В съвкупност тези данни показват, че кривата на обучение в нашата серия се проявява преимуществено като крива на ефективност (оперативно време и рентгенова експозиция), докато безопасността и клинично-благоприятният периоперативен профил са възпроизводими още от ранните случаи и не зависят съществено от фазата на обучение. В съчетание с горното, обобщаването на резултатите за оперативно време, флуороскопия, кръвозагуба, БП и функционални резултати очертава важен модел. Въпреки ясно изразената крива на обучение по отношение на оперативното време и излагането на йонизиращи лъчения:
• средната кръвозагуба (≈110 мл) остава стабилна без съществена динамика между четвъртините;
• болничният престой се задържа около 6 дни, с минимални колебания;
• VAS и ODI показват сходна степен на подобрение във всички подгрупи, без статистически значими разлики между Q1 и Q4.

Оперативното време и флуороскопията демонстрират „по-плитка“ крива на обучение: изискват по-голям брой случаи до достигане на плато и са силно чувствителни към организацията на работния процес и техническите модификации. Това е в съответствие с наблюденията от международната литература, според които МИ процедурите в ранните етапи са по-дълги и с по-висока рентгенова експозиция в сравнение с откритите техники, но след усвояване на методиката разликите се изравняват или се обръщат в полза на МИСХ [6,7,25,47,48,58,60,62,84].

Намаляването на оперативното време и флуороскопията в нашата серия има характер на плавен, прогресивен процес, а не на внезапен „скок“. Между Q1 и Q2 се отчита умерена редукция, докато основният ефект е видим в Q3, където и двата показателя спадат рязко и се доближават до стойностите на Q4. 
Този модел корелира с идеята, че обучителната крива при МИСХ не е свързана единствено с уменията на хирурга, а с комплекс от фактори:
• пространствена ориентация и тактилен усет към педикула при работа през ограничено оперативно поле;
• стандартизиране на стъпките – последователност на винтовете, фиксирани моменти за флуороскопски контрол, ясно дефинирани „контролни точки“;
• екипно взаимодействие и ясно разпределение на ролите между двама хирурзи и операционна сестра;
• умения на екипа да предвижда следващата стъпка, така че да се минимизира „празното“ време и излишните движения.

Тази многокомпонентност на кривата на обучение е подчертана и от други автори, които описват как намаляването на оперативното време и радиацията следва не само броя индивидуални операции, а момента, в който се изгражда устойчив, повторяем операционен протокол [8,9,63].

Според нас два компонента имат ключово значение:

1. Преминаване към два парамедианни паралелни разреза
Перкутанната транспедикуларна стабилизация изисква минимално инвазивен, но анатомично прецизен кожен достъп, който да осигури оптимално въвеждане на инструментариума към педикула. В ранните случаи на серията беше използван стандартният МИ достъп с отделни единични точкови разрези над проекцията на всеки педикул. Този метод представлява базисната техника в минимално инвазивната спинална хирургия и служи като отправна точка за развитието на по-напреднали модификации. С натрупването на хирургичен опит и оптимизация на техниката, особено при късосегментните стабилизации, бе възприет модифициран достъп с два успоредни парамедианни линейни разреза, разположени приблизително на 3–4 cm латерално от срединната линия. Този достъп създава по-широк, но щадящ работен коридор, който значително улеснява манипулирането на инструментариума, без да компрометира минимално инвазивния характер на интервенцията (фигура 9).

Фигура 9. Парамедианни успоредни разреза при късосегментна стабилизация.

Предимствата на двата успоредни линейни разреза са:
• По-добър тактилен усет: Позволяват на хирурга да палпира фасетните стави и педикуларната проекция с по-голяма сигурност, намалявайки необходимостта от многократни корекции.
• По-точна и стабилна траектория: Осигуряват естествена линия за въвеждане на Jamshidi иглата и последващите инструменти, което минимизира риска от латерална или медиална девиация.
• Значително намаляване на рентгеновата експозиция: Оптималният тактилен и визуален контрол намалява нуждата от допълнителни  контролни флуорскопски кадри.
• По-кратко оперативно време: Улеснената инструментална манипулация води до по-бърза последователност на стъпките и по-малък брой технически корекции.

Двата паралелни разреза следват анатомията на модифицирания Wiltse парамедианен достъп, който използва естествения интервал между m. multifidus медиално и m. longissimus lumborum латерално. Този интервал представлява най-физиологичният и мускулно-щадящ коридор за лумбални МИ интервенции. Преходът от стандартните единични МИ разрези към два парамедианни линейни разреза през Wiltse коридора представлява ключова техническа еволюция на оперативната техника. Този подход подобрява точността, ускорява оперативния процес, намалява рентгеновата експозиция и допринася за стандартизацията на минимално инвазивната стабилизация в разглежданата серия от 152 пациенти. Тази модификация е внедрена като рутинна част от протокола за МИ транспедикуларна стабилизация при късосегментни стабилизации.

2. Въвеждане на „four-hand“ техника и стандартизиран работен процес
Преходът от класическия модел „един оператор + асистент“ към four-hand техника е втори фактор. В тази конфигурация двама хирурзи работят синхронно и се редуват последователно във всяка отделна стъпка от поставянето на винта. Основната цел е да се осигури непрекъснат работен поток, без излишни спирания за смяна на инструменти и без загуба на ориентация или стабилност на киршнеровата игла.

В този модел асистентът първоначално стабилизира киршнеровата игла, поддържа мекотъканния канал и следи нейното положение във фас и профилна проекция. Операторът изпълнява текущата манипулация — например тапинг или завинтване на винта. В момента, в който една стъпка приключи, ролите се разменят: асистентът преминава към следващото инструментално действие, а операторът фиксира и стабилизира киршнеровата игла.

Това редуване стъпка по стъпка позволява манипулациите да се изпълняват без прекъсване, тъй като хирургът, който взема инструмента, вече е в оптимална позиция и не е необходимо пренареждане или промяна на стойката. Така траекторията се запазва стабилна, движението е плавно, а флуороскопският контрол е по-рядко необходим.

Редуването при всяка стъпка спестява време поради няколко причини:

· не се налага операторът да прекъсва манипулацията, за да стабилизира киршнеровата игла;

· смяната на инструменти е по-бърза, защото вторият хирург вече е позициониран;

· няма загуба на траектория или нужда от корекции, които биха удължили процедурата;

· флуороскопските проверки намаляват, тъй като траекторията се поддържа по-стабилна.

Кооперативната техника с двама хирурзи ускорява поставянето на всеки отделен винт, подобрява стабилността на инструментите и води до съществено намаляване на общата рентгенова експозиция. В комбинация с добре обучена операционна сестра, предварително подготвени импланти и фиксирана последователност на стъпките, това позволява непрекъснат, „поточен“ процес, при който времето за всеки винт и броят на флуороскопските кадри на ниво чувствително намаляват. В нашата серия по-късните случаи в Q3–Q4 са извършени по този протокол, което се припокрива с най-изразената редукция на оперативното време и радиацията.

Тези наблюдения са в съзвучие с други публикации, които съобщават сходни резултати: Lee et al. описват намаляване на оперативното време от 187.2 мин до 132.3 мин и на флуороскопията от 74.4 сек до 29.9 сек между ранната и късната група при стандартизиран протокол за МИ TLIF (8). Schizas и сътр. отчитат съкращаване на времето с около 1.8 часа при сравнение на първата и последната третина на тяхната серия, а Sharif и Afsar подчертават, че екипният фактор и организационните оптимизации са не по-малко важни от индивидуалния хирургичен опит [8,9,58,63].

Статистическият анализ в настоящата серия показва, че:
• разликите Q1–Q3 и Q1–Q4 по отношение на оперативното време са със значима p-стойност (p < 0.05);
• между Q3 и Q4 липсва статистически значима разлика (p > 0.05);
• средната рентгенова експозиция пада от 105.4 сек в Q1 до около 45–46 сек в Q3–Q4, като в Q4 вариабилността (SD и размах) е минимална и липсват екстремни стойности над 90 сек.
Това позволява количествено да се дефинира моментът на „оперативно плато“ – приблизително след 70–80 интервенции, съответстващи на прехода между Q2 и Q3. От този момент нататък:
• средните стойности за време и флуороскопия не се подобряват съществено;
• вариабилността намалява, което означава по-предвидими и възпроизводими операции;
• не се наблюдават нови тежки усложнения, свързани с техниката.

Сравнено с международните данни, този праг е напълно реалистичен. В различни серии „критичният брой“ случаи, необходим за стабилно овладяване на МИ TLIF и перкутанната стабилизация, варира между 40 и 80 интервенции [8,12–14,79,84]. Нашите резултати позиционират прага в горния край на този диапазон, което вероятно се обяснява с хетерогенността на патологиите (травми, дегенерация, инфекции, онкология) и високия дял спешни случаи, характерни за голям спешен център.

Литературата е противоречива по отношение на това дали кривата на обучение при МИСХ е „стръмна“ или „плитка“, като термините често се използват с различно съдържание [13,15,16,63]. Както вече беше споменато по-горе в настоящето проучване ние предлагаме следната дефиниция: 
• „стръмна“ крива – благоприятни резултати се постигат с малък брой случаи;
• „плитка“ крива – необходима е голяма серия, за да се достигнат оптимални резултати.

Анализирани поотделно, различните параметри показват:
• за кръвозагуба, БП, VAS и ODI нашите и литературните данни свидетелстват за „стръмна“ крива – добри резултати се постигат от самото начало и не се подобряват значимо с натрупване на опит [5–7,25,50,58,60,62,64,87,88];
• за оперативно време и флуороскопия кривата е „плитка“ – необходими са десетки случаи, модификации на техниката и оптимизация на работния процес, за да се достигне плато [6,7,25,47,48,58,60,62,84].

Този параметрично-ориентиран подход към кривата на обучение напълно съвпада с идеите на Lee и Sharif – да не се говори за „една“ крива на МИСХ, а за множество криви, всяка описваща различен аспект от процедурата (оперативно време, рентгенова експозиция, усложнения, функционален резултат) [8,9,63]. 

От практическа гледна точка анализът на оперативното и флуороскопското време има няколко ясно формулирани последствия за обучението и организацията:

1. Реалистични очаквания при въвеждане на МИСХ
Данните показват, че в първите 30–40 случая е очаквано да се наблюдават по-дълги операции и по-висока експозиция на йонизиращи лъчения. Това не следва да се интерпретира като „неуспешно внедряване“, при условие че клиничните резултати и безопасността са стабилни.

2. Структурирано обучение на двама оператори
Four-hand техниката не само съкращава времето, но и позволява паралелно обучение на двама хирурзи, като всеки преминава през всички стъпки на процедурата. Това може да ускори достигането на оперативното плато на ниво клиника, а не само на индивидуален оператор.

3. Ранно въвеждане на стандартизирани протоколи
Нашият опит показва, че стандартизирани разрези, фиксирана последователност на стъпките и предварително планиран брой флуороскопски проекции следва да се въвеждат още в началото, а не да се оставят да се оформят спонтанно след десетки операции.

4. Проследяване на индикаторите в реално време
Рутинното документиране на оперативното време и флуороскопската експозиция – разделени по оператор, патология и техника– позволява ранно разпознаване на тенденции и целенасочени корекции (например допълнително обучение при определени нива или патологии).

Тези препоръки са в унисон с концепцията за „учеща организация“ в МИСХ, при която целият екип систематично проследява показателите, интерпретира ги в контекста на литературата и адаптира практиката [8,9,63].

Рентгеновата експозиция при МИСХ има двоен аспект – моментно натоварване на пациента и кумулативна доза за хирурга и персонала. При пациента ефективната доза за единична процедура обичайно остава под 0.3 mSv на сегмент и е далеч под праговете за радиационен риск [34,58]. Основният проблем е многократната експозиция на хирурга, който участва в десетки МИ операции годишно.

В класическите серии флуороскопското време при МИСХ варира между 45–106 сек, докато при откритите техники диапазонът е 24–39 сек, с приблизително 30–40 сек разлика в полза на отворените операции [34,58]. С въвеждане на стандартизирани протоколи и оптимизиран работен процес редица центрове успяват да намалят флуороскопията до около 50 сек на ниво дори без навигация [43,92,93].

В този контекст резултатите от нашата серия са показателни:
• ранните стойности (105.4 сек в Q1) отразяват типичната висока експозиция в ранната фаза на МИСХ;
• постигнатите нива около 45–46 сек в Q3–Q4 практически съвпадат с долната граница на публикуваните диапазони за МИСХ и се доближават до флуороскопското време при открити процедури;
• тези резултати са постигнати без навигация и роботика, единствено чрез оптимизация на техниката и организацията.

От гледна точка на рентгеновата безопасност това показва, че:
• МИСХ не е неизбежно „по-рискова“ за хирурга – при добре овладяна техника и стандартизиран протокол флуороскопското време може да бъде сведено до нива, съизмерими с отворените достъпи;
• ключовите мерки включват не само лични средства за защита (оловни престилки, щитове, очила), но и минимизиране на броя проекции чрез ясни ориентири, правилно позициониране на апарата и избягване на излишни „контролни“ снимки;
• проследяването на кумулативната експозиция на хирурга и екипа, както и ротацията на персонала в операционната, са важни за дългосрочната профилактика [92,93].

5.4. Кръвозагуба и тъканна травма
По отношение на интраоперативната кръвозагуба и свързаната с нея тъканна травма, минимално инвазивните техники показват явно превъзходство в сравнение с традиционните отворени операции, включващи транспедикуларна стабилизация. Литературните данни са изключително консистентни: в повечето сравнителни серии и мета-анализи МИ TLIF и перкутанната транспедикуларна стабилизация водят до значимо по-ниска кръвозагуба – типично в диапазона 90–250 мл при МИСХ срещу 350–900 мл при отворените техники, като обобщените анализи показват средна разлика около –300 мл в полза на минимално инвазивния достъп [5,6,7,25,50,62,64,87,88]. Тези стойности се потвърждават в различни клинични контексти – дегенеративни заболявания, травматични фрактури, инфекции и онкологични процеси – и се разглеждат като пряк израз на по-ниския мекотъканен и костен травматизъм при МИСХ [4,5,8,9,36–38,43,44].
С оглед на умерено асиметричното разпределение на кръвозагубата в реални клинични серии, в анализа са представени както средни стойности, така и медиани, а сравненията между четвъртините са проверени паралелно с параметричен (ANOVA) и непараметричен подход (Kruskal–Wallis). Тази комбинация минимизира риска изводите да бъдат повлияни от единични по-високи стойности и позволява по-стабилна интерпретация на динамиката във времето.

В нашата серия от 152 пациенти средната интраоперативна кръвозагуба е около 110 мл (диапазон 20–227 мл), което напълно съответства на типичния МИСХ диапазон и е значително по-ниско от докладваното за отворени TLIF/PLIF и класическа транспедикуларна фиксация [5,6,7,25,50,62,64,87,88]. При анализа по четвъртини (Q1–Q4) не се установява статистически значима разлика – средните стойности се движат в много тесен интервал (113.3 мл, 115.0 мл, 106.6 мл и 107.1 мл), медианата остава около 100–110 мл, а p-стойностите са >0.05 както за сравнение на средни стойности, така и на медиани. Тези данни означават, че кръвозагубата е един от най-стабилните параметри в нашата крива на обучение. Това я позиционира като параметър с ранно плато, при който основните биологични ползи от минимално инвазивния достъп се реализират още от началото. Същият модел се наблюдава и при подгруповия анализ. При чистата перкутанна стабилизация медианната кръвозагуба остава около 100–110 мл във всички четири периода, без тенденция към значимо изменение (p>0.05), което е очаквано предвид ограничената мускулна дисекция и липсата на работа в дисковото пространство (таблица 21). При МИ TLIF медианата е малко по-висока (135–140 мл за цялата група, 125–150 мл по четвъртини), но отново без съществена динамика във времето (таблица 21). Това отразява допълнителния компонент на дискова подготовка и декомпресия, но остава далеч под типичните стойности за отворен TLIF [5,6,7,25,50,62,64,87,88].

Нашите резултати потвърждават, че ниската кръвозагуба не е преимущество, постигнато постепенно след продължителен период на обучение, а вродена характеристика на минимално инвазивната техника, която се проявява още от първите случаи и остава стабилна през целия период. В терминологията на кривата на обучение това означава, че по отношение на кръвозагубата кривата е „стръмна“ – благоприятните резултати се достигат бързо и не се изменят съществено с натрупване на опит [5,6,7,25,50,62,64,87,88].

Разгледана в контекста на литературните данни, нашата серия се вписва в общата картина. Сравнителни проучвания между МИ TLIF и отворена TLIF  показват средна кръвозагуба 100–200 мл при МИСХ спрямо 400–800 мл при отворени интервенции, както и значимо по-кратък болничен престой при минимално инвазивния достъп [7,8,25,50,62,64,87,88,43]. Villavicencio и сътр. съобщават 163 мл при МИ TLIF срещу 367 мл при отворена TLIF и престой 3 с/у. 4.2 дни [5]. В мета-анализите на Phan и Vazan намалението на кръвозагубата в групите с МИСХ се потвърждава в 11 независими изследвания и се определя като статистически високозначимо, с Δ≈–300 мл [7,8].

Допълнителни данни идват от специфични клинични контексти. При пациенти с политравма и нестабилни фрактури перкутанната стабилизация позволява бързо „damage control“ фиксиране с минимална кръвозагуба и ограничено физиологично натоварване [37]. При фрактури в съчетание с изразена остеопороза комбинирането на перкутанна стабилизация с вертебропластика или кифопластика осигурява стабилизиране с кръвозагуба често под 150 мл, което е от критично значение при увредени, възрастни пациенти [36,38–42]. Formica и сътр. демонстрират безопасно приложение на мултисегментна перкутанна фиксация при онкологични пациенти с минимална кръвозагуба <150 мл и бързо възстановяване, позволяващо своевременно продължаване на онкологичното лечение [44].

В нашата кохорта тези литературни тенденции се потвърждават качествено. При травматичните случаи (65 пациенти) МИ транспедикуларната стабилизация осигурява стабилна фиксация с кръвозагуба около 100–120 мл, независимо от типа на фрактурата (компресионни, взривни, дистракционни) и броя фиксирани нива. Това е особено важно при пациенти със съчетани травми и значителен физиологичен стрес, при които всяка допълнителна кръвозагуба би увеличила риска от усложнения [36–38]. При онкологичните и инфекциозните случаи МИ стабилизацията позволява ранна стабилност с минимално кървене – фактор, който намалява риска от раневи проблеми и инфекция при пациенти с компрометиран имунитет и многобройни придружаващи заболявания (вж. Клиничен случай 7, Приложение 2) [38–44].

Особено показателни са данните за пациенти с обезитет. В независими проучвания Vazan и Terman съобщават, че при пациенти с ИТМ >30 МИ TLIF превъзхожда отворена TLIF по отношение на кръвозагуба, болничен престой и време до вертикализация, запазвайки или подобрявайки функционалните резултати [7,89]. В нашата серия МИСХ е използвана при 24 пациенти с ИТМ >30; при тях средната кръвозагуба е 140 мл – малко по-висока от средната за цялата група, но все още в типичния минимално инвазивен диапазон и значително по-ниска от очакваното при отворени интервенции при пациенти със затлъстяване. Това потвърждава, че именно в тази високорискова популация минимално инвазивните достъпи има голяма относителна полза.

Намалената кръвозагуба е не само количествен показател, но и индиректен маркер за степента на мекотъканна и мускулна травма. При МИСХ тубуларните ретрактори и параспиналните достъпи запазват контралатералните фасетни връзки и мускулни инсерции, ограничават обема на разсичане и разтягане на паравертебралната мускулатура и съответно намаляват риска от кървене от мускулни и венозни плексуси [4,5,8,9,52–55]. Това е отразено и в по-ниската честота на следоперативни хематоми и дълбоки инфекции при МИСХ спрямо отворените техники – в повечето серии инфекциите са около 0.5–1.5% при МИСХ срещу 2–5% при отворени операции [7,61,108,109]. Нашата серия потвърждава този профил – при 152 пациенти, включително високорискови групи (обезитет, онкология, инфекции), не е регистрирана нито една дълбока постоперативна инфекция, което индиректно подчертава по-ниския хирургичен травматизъм и по-малката ранева повърхност.

От гледна точка на кривата на обучение анализът на кръвозагубата и тъканната травма води до няколко ключови извода:
• ниската кръвозагуба при МИСХ е стабилен показател, който не демонстрира зависимост от броя извършени операции – тя е налице в Q1 и остава непроменена до Q4;
• не се наблюдава повишена кръвозагуба, увеличена нужда от трансфузии или по-висока честота на хематоми и инфекции в ранната фаза на внедряване;
• кръвозагубата и мекотъканният травматизъм са пример за параметри със „стръмна“ крива на обучение – ползите се реализират бързо и устойчиво.

5.5. Болничен престой (БП), ранно възстановяване и концепцията ERAS
Продължителността на болничния престой (БП) е интегрален показател, отразяващ съвкупното влияние на няколко фактора: степента на хирургична травма, интензивността и продължителността на постоперативната болка, скоростта на ранната мобилизация, честотата на следоперативните усложнения и наличните организационни ресурси. В контекста на минимално инвазивната гръбначна хирургия БП се приема като един от ключовите крайни маркери за клиничната полза от щадящия достъп [123], [124]
В литературата МИ стабилизацията последователно се свързва със значимо по-кратък болничен престой в сравнение с класическите отворени достъпи. Обобщените данни показват типичен диапазон 2–6 дни за МИСХ спрямо 4–12 дни за отворени стабилизации, със средна редукция от приблизително 2–3 дни в полза на минимално инвазивни достъпи [7,50,58,60]. Villavicencio et al. съобщават среден престой 3 дни при МИ TLIF срещу 4.2 дни при отворена TLIF (5), а Peng и Schizas потвърждават аналогична разлика – редукция на БП с около 2.4–2.7 дни в полза на МИСХ [50,58]. В мета-анализа на Phan et al. средната редукция на болничния престой достига 2.6 дни [7].

Особено показателни са данните от големи серии с амбулаторни програми. Eckman et al., в кохорта от 808 МИ TLIF, съобщават, че 73% от пациентите са изписани в деня на операцията, а 96% – до 24 часа [60]. Тези резултати демонстрират потенциала на МИ техниката за значително съкращаване на престоя при подходящ подбор и добре организирани протоколи за ранно възстановяване.

В нашата серия БП варира между 1 и 11 дни, със средна стойност 5.99 дни и медиана 6 дни за цялата група (табл. 14). Разпределението е компактно, със струпване около 5–7 дни; стойности 1–3 дни са редки и характерни за неусложнени дегенеративни случаи, докато стойности над 9 дни са единични и свързани с напреднала възраст, тежка коморбидност или сложен травматичен профил, а не с усложнения от самата операция.

Анализът по четвъртини показва изключително стабилен профил: медианата остава 6 дни в Q1, Q2 и Q4, а в Q3 е 5 дни; средните стойности се движат между 5.37 и 6.45 дни, с разлики под 1 ден и сходен размах във всички групи (Q1: 1–9 дни; Q2: 2–10 дни; Q3: 2–10 дни; Q4: 2–11 дни). Статистически не се установяват значими различия между четвъртините (p>0.05), независимо от използвания тест (ANOVA/Kruskal–Wallis). Методологично това е очаквано, тъй като БП е дискретна променлива с леко асиметрично разпределение и единични по-високи стойности, поради което сравнението между четвъртините е най-коректно да се базира върху медиани и непараметричен тест (Kruskal–Wallis). Липсата на статистически значима разлика (p>0.05) показва, че болничният престой не е чувствителен към фазата на обучение и се държи като параметър с ранно плато. Епизодите с БП > 9 дни са единични и не формират времеви модел, което подкрепя интерпретацията, че удълженият престой се определя предимно от индивидуални клинични фактори (коморбидност, тежест на травмата/съпътстващи увреждания), а не от „незрялост“ на техниката.
Този модел се потвърждава и при подгруповия анализ. При чисто перкутанната стабилизация медианният престой варира между 6 и 7 дни без статистически значими разлики (p>0.05), докато при МИ TLIF медианата е 5–6 дни за различните четвъртини (табл. 22). И в двата случая БП остава в тесен диапазон и не демонстрира тенденция към удължаване или скъсяване с натрупване на опит.

По този начин болничният престой, подобно на кръвозагубата, се очертава като един от най-стабилните показатели в нашата крива на обучение:
• стойностите са ниски и хомогенни от първата до последната четвъртина;
• не се наблюдава системно удължаване на престоя в ранния етап на въвеждане на МИ техниката;
• вариабилността остава сходна във времето, което говори за възпроизводими постоперативни резултати, независими от етапа на обучение.

Съпоставени с литературните диапазони, нашите резултати показват БП, който е леко по-дълъг от докладваното за някои високо специализирани центрове, в които се използва МИСХ (2–4 дни), но остава в типичния диапазон за минимално инвазивна стабилизация и е значително по-кратък от стойностите, описвани при класически отворени TLIF/PLIF и отворена транспедикуларна фиксация (4–12 дни) [5–7,25,50,58,60,62].

Тази разлика вероятно се дължи на особеностите на нашата кохорта и здравна система – включване на широк спектър и по-тежки патологии (вкл. спешни и съчетани травми) и влияние на организационно-социални фактори (финансиране, достъп до рехабилитация и домашна среда), които често удължават престоя дори при неусложнен следоперативен курс.
Независимо от това, важно е, че в рамките на тези системни и клинични условия МИ стабилизацията осигурява стабилно нисък и предсказуем престой през целия период на обучение. Друг важен аспект е връзката между кръвозагубата, болничния престой и ранната мобилизация. В нашата серия средната продължителност на болничния престой е 6.0 дни, а средното време до вертикализация – 1.8 дни, без съществени разлики между четвъртините. Това напълно съответства на данните на Villavicencio, Lau, Eckman и други автори, които показват по-кратък престой и по-ранна мобилизация при МИ TLIF [5–7,50,58,60]. В мета-анализите на Phan и Vazan се потвърждава, че по-ниската кръвозагуба и ограничената мускулна травма са сред основните фактори за съкращаване на престоя с 2–3 дни и по-бързо функционално възстановяване [5,6,7,25,50,58,60,62]. Нашите данни, показващи стабилно ниска кръвозагуба и кратък престой във всички фази на кривата на обучение, подкрепят концепцията, че МИСХ отговаря на принципите на ERAS (Enhanced Recovery After Surgery/ Протокол за ускорено възстановяване след операция) още от въвеждането си в практиката. Подобно на кръвозагубата, болничният престой се държи като параметър с ранно плато – стойностите са стабилни и предвидими още в ранните етапи и не демонстрират системна динамика с натрупване на опит. Това насочва към интерпретация, че допълнителното съкращаване на БП в нашия контекст зависи по-скоро от внедряване на структурирани ERAS алгоритми и организационни ресурси, отколкото от „доусвояване“ на самата хирургична техника.
От гледна точка на концепцията ERAS МИСХ притежава всички основни характеристики на интервенция, подходяща за „ускорени“ протоколи:
• ограничен мускулен и мекотъканен травматизъм;
• ниска кръвозагуба;
• по-малко следоперативна болка и по-ниска нужда от опиоидна аналгезия;
• възможност за ранна вертикализация и мобилизация;
• ниска честота на раневи усложнения и дълбоки инфекции [7,43,47,61,108,109].

Нашите данни подкрепят тази връзка. Средното време до вертикализация е 1.8 дни за цялата серия, без значими разлики между четвъртините. В комбинация с ниската кръвозагуба и липсата на дълбоки инфекции това очертава типичен ERAS-профил на следоперативно възстановяване.

В литературата се подчертава, че съкратеният престой при МИСХ има пряко отражение върху честотата на тромбоемболични усложнения, скоростта на функционалното възстановяване и икономическата ефективност. По-бързата мобилизация и по-краткият престой намаляват нуждата от интензивни грижи, натоварването на болницата и разходите за медикаменти, включително аналгетици [5,62,108,113]. Нашите резултати за стабилно нисък БП в условията на реална клинична практика са в съзвучие с тези наблюдения.

Липсата на допълнително съкращаване на БП с натрупване на опит вероятно отразява, че в нашия контекст престоят се определя предимно от социални/административно-логистични фактори, а не от ограничения на техниката, като допълнителна редукция би изисквала системно внедряване на ERAS протоколи на ниво клиника и здравна система [125].

В контекста на кривата на обучение БП и ранното възстановяване могат да се разглеждат като пример за параметри, при които МИСХ достига „зрял“ профил още от първите десетки случаи. 

5.6. Функционални резултати (VAS, ODI)
Функционалните резултати – оценени чрез визуално-аналогова скала за болка (VAS) и Озуестри индекс за оценка на инвалидизацията (ODI) – представляват основната крайна клинична точка при стабилизиращите интервенции на гръбначния стълб. За разлика от параметри като оперативно време или рентгенова експозиция, които отразяват ефективността на екипа и техниката, VAS и ODI директно измерват ефекта на операцията върху болката, качеството на живот и функционалната автономия.

В международната литература МИ техниките за транспедикуларна стабилизация и/или фузия последователно показват значимо подобрение на VAS и ODI, често със сходни или леко по-добри дългосрочни резултати спрямо отворените TLIF/PLIF [6,7,54,58]. Мета-анализите на Phan et al. демонстрират, че МИСХ води до сравнимо или по-голямо подобрение на ODI, със средна разлика ≈–2.2 пункта в полза на минимално инвазивните достъпи, и до малко по-изразено намаление на болката (ΔVAS ≈–0.4 точки) спрямо операции с отворен достъп [7]. Fan et al. допълват, че по-ниската мускулна травма при МИСХ корелира с по-малка атрофия на m. multifidus и по-добър дългосрочен контрол на болката [54].

В нашата серия изходните стойности на болка и инвалидизация отразяват високи нива на болка и инвалидизация: предоперативният VAS е средно 7.9 пункта (SD около 1), а ODI – 52.1%, което съответства на „тежка инвалидизация“ по стандартната класификация. На първия месец след операцията се наблюдава рязко и клинично значимо подобрение: VAS намалява до около 3.1, ODI – до 25.2%, а на 12-ия месец – до съответно 2.1 и 17.9%, което позиционира по-голямата част от пациентите в групата на „минимална - умерена инвалидизация“ (табл. 15 и 16). И за двата показателя изменението е статистически високозначимо (p < 0.001) спрямо предоперативните стойности.
В интерпретацията на VAS е важно да се разграничат ранният следоперативен период и средно-/дългосрочният резултат. Ранната болка (първи дни/седмици) отразява в значителна степен хирургичната манипулация, мекотъканния оток и мускулния спазъм и не е чист „маркер“ за ефекта на стабилизацията. За разлика от това, резултатите на 3–12 месеца отразяват предимно възстановяването на невралната функция, редукцията на механичния компонент на болката и адаптацията към стабилизирания сегмент. Този двуфазен модел е типичен за спиналната хирургия и е консистентен с концепцията, че минимално инвазивният достъп дава по-бързо функционално възстановяване при запазване на дългосрочната ефективност [126].
При анализ по четвъртини на кривата на обучение се очертава изключително стабилен профил. Във всички четири групи (Q1–Q4) се наблюдават сходни изходни стойности на болка и инвалидизация (липсват статистически значими разлики по VAS и ODI преди операцията), както и сходна степен на подобрение както на първия месец, така и на 12-ия месец. Разликите в абсолютните стойности между четвъртините са минимални, не достигат статистическа значимост и не показват тенденция за „по-добри“ функционални резултати в по-късните фази на серията. Това подкрепя разграничението между обучение по ефективност (оперативно време и радиация) и стабилен клиничен ефект (VAS и ODI), който е наличен още от ранната фаза.
Този модел има няколко важни последствия:

1. показва, че МИ стабилизацията е ефективна по отношение на клиничното облекчаване на болката и подобряване на функционалния статус още от началото на внедряването ѝ – принадлежността на случая към „ранна“ или „късна“ фаза не влияе върху степента на постигнатото подобрение;

2. потвърждава, че кривата на обучение при МИСХ не засяга съществено функционалния резултат – за разлика от оперативното време и рентгеновата експозиция, които се оптимизират прогресивно, VAS и ODI показват плато на ефективност още в първата четвъртина;

3. фактът, че подобрението се запазва на 12-ия месец, подкрепя тезата за трайна клинична полза от минимално инвазивната стабилизация.

С оглед на минималното клинично значимо подобрение (МКЗП; Minimal Clinically Important Difference – МКЗП), обичайно 1.5–2.0 точки за VAS и около 10–12 пункта за ODI (70,71), нашите резултати надхвърлят тези прагове. При VAS редукцията от 7.9 на 2.1 пункта представлява Δ≈–5.8 пункта, а при ODI – от 52.1% на 17.9% (Δ≈–34 пункта), т.е. трикратно над МКЗП. Това показва, че подобрението е не само статистически значимо, но и клинично убедително [127]. 
Съпоставени с литературата, тези резултати са напълно конкурентни. В типичните МИ TLIF серии ODI се подобрява от ≈45–55% до 15–25% на 1–2 години, а VAS – от 7–8 до 2–3 пункта [5–7,25,48–50,58,62]. В повечето сравнителни проучвания подобрението при МИСХ е равностойно или леко по-добро от това при TLIF с отворен достъп, като в някои серии се отбелязва по-бързо ранно облекчаване на болката при минимално инвазивните техники [5–7,25,50,58,62]. Нашата кохорта се вписва в този профил – степента на подобрение на VAS и ODI е почти идентична с докладваното в мета-анализите.

Подгруповият анализ по техника (чисто перкутанна стабилизация срещу МИ TLIF) показва очаквани нюанси, но без съществени разлики в крайния резултат. Пациентите с МИ TLIF, оперирани по повод дегенеративни заболявания със спондилолистеза и стеноза, демонстрират малко по-изразено ранно подобрение на радикуларната болка (по-ниски VAS за крака на първия месец), което е логично предвид директната декомпресия и дискова интервенция. В дългосрочен план (12 месеца) обаче VAS и ODI са сходни между двете групи, при близка степен на функционална автономия и връщане към ежедневните активности. Това съответства на данните, че при правилно подбрани индикации както МИ TLIF, така и чисто перкутанната стабилизация могат да постигнат стабилни и трайни функционални подобрения [5–7,25,48–50,62,64].

От методологична гледна точка трябва да се отбележи, че проследяването по VAS и ODI на 12-ия месец не обхваща 100% от пациентите – типично ограничение за реални клинични серии. Отпадането от проследяване е главно по логистични и социални причини (местоживеене, отказ от контролен преглед), а не поради усложнения, и липсват данни за системно изкривяване в полза на „по-добре“ повлияните пациенти. Статистическият анализ не показва значими различия в демографските и клиничните характеристики между проследените и непроследените пациенти, което минимизира риска от съществено изкривяване на данните. Въпреки това, при функционални показатели винаги съществува риск от систематична грешка  поради отпадане при проследяване (т.нар. attrition bias)– непроследените пациенти да се различават системно от проследените (напр. по-тежка коморбидност или по-лош функционален резултат). Фактът, че отпадането не е концентрирано в определена четвъртина и че не се установяват съществени различия в базисните характеристики между проследени и непроследени, подкрепя валидността на извода за възпроизводим клиничен ефект през всички фази на обучението и намалява вероятността резултатите да са „изкуствено“ оптимистични.
В контекста на кривата на обучение функционалните резултати могат да бъдат интерпретирани като параметър с изразено „ранно плато“. VAS и ODI постигат стабилно подобрение още в първите десетки случаи и не показват статистически значима разлика с натрупване на опит.

5.7. Прецизност на поставянето на транспедикуларни винтове и безопасност
Точността на транспедикуларната винтова фиксация е централен показател за качеството и безопасността на всяка стабилизираща интервенция върху гръбначния стълб. При минимално инвазивните техники този аспект има особена тежест, тъй като хирургът работи през ограничен оперативен достъп, без директна визуализация на анатомичните ориентири с ориентация основно чрез флуороскопския контрол при ограничен тактилен усет. В ранните етапи на въвеждане на МИСХ именно рискът от  малпозиция на винт с потенциален неврологичен дефицит – се посочва като едно от основните опасения и аргумент в полза на навигационни и роботизирани системи [6,8,22,69,70,110].

В настоящото изследване точността на винтовата фиксация е оценена в подгрупа от 72 пациенти, при които е извършена постоперативна компютърна томография. Общият брой анализирани винтове е 359, всички поставени перкутанно чрез МИ техника под флуороскопски контрол. Позицията на винтовете е класифицирана по скалата на Gertzbein–Robbins, която е утвърден стандарт за оценка на транспедикуларната точност и степента на кортикална перфорация [69,70].

Съгласно приетите дефиниции винтовете в клас A (изцяло интракортикални) и клас B (кортикална перфорация < 2 мм) се считат за клинично приемливи, докато клас C (2–4 mm), D (4–6 мм) и E (> 6 мм) се характеризират като малпозиция с потенциален риск за нервни и съдови структури [69,70].

В нашата серия разпределението е както следва:
• Клас A – 318 винта (88.6%);
• Клас B – 33 винта (9.2%);
• Клас A + B – общо 351 винта (97.8%), приемлива позиция;
• Клас C – 4 винта (1.1%);
• Клас D – 4 винта (1.1%);
• Клас E – 0 винта (0%).

Общият дял на C–D малпозиции е 2.2% (8/359 винта), без нито един винт с тежка перфорация (Клас E). Осемте винта с малпозиция са регистрирани при 6 пациенти – при четирима пациенти е налице единичен винт в клас C или D, а при двама – по два винта с кортикална перфорация. В пет от шестте случая малпозициите са клинично асимптомни (липса на нов неврологичен дефицит и радикуларна симптоматика) и са проследени консервативно. При един пациент медиална перфорация в клас D е свързана с радикуларни оплаквания, което налага ревизионна операция и репозиция на винта; след интервенцията симптоматиката регресира напълно, без остатъчен дефицит.

На ниво пациенти това означава:
• клинично значима винтова малпозиция, изискваща ревизия, е регистрирана при 1 от 152 пациенти (0.7%);
• асимптомни малпозиции (C–D) са установени при общо 6 пациенти (3.9%), без неврологични или съдови усложнения.

Разпределението на Gertzbein–Robbins класовете е анализирано и в контекста на кривата на обучение – по четвъртини (Q1–Q4). Във всички четири групи делът на винтовете в клас A–B остава много висок, без съществена вариация:
• във всяка четвъртина процентът на Клас A–B е над 95%;
• относителният дял на C–D винтовете е нисък и сходен между групите;
• Kruskal–Wallis анализът не установява статистически значими разлики в разпределението на класовете между четирите периода (p > 0.05);
• последващият Dunn апостериорен тест с Bonferroni корекция не показва значими разлики между отделни двойки четвъртини.

Тези данни показват, че винтовата точност е стабилна във времето и не демонстрира изразена зависимост от фазата на обучителната крива. 

В контекста на публикуваните серии, резултатите от нашата група попадат в публикуваните диапазони за перкутанна транспедикуларна винтова стабилизация под флуороскопски контрол. В различни ретроспективни и проспективни проучвания общата честота на радиологични перфорации при транспедикуларни винтове (отворени и МИСХ) варира между 2% и 7%, а клинично значимите малпозиции с неврологична симптоматика и/или нужда от ревизия са в границите 0.5–2% [6,8,22,69,70,110]. В повечето серии преобладават винтовете в клас A–B (над 90–95%), докато C–D, E са малък процент. 
Систематичните анализи, разглеждани в литературния обзор, показват, че навигираните и роботизирани техники осигуряват допълнително повишаване на радиологичната точност – при тях делът на Клас A–B винтовете често надхвърля 97–98%, а малпозициите клас C–E падат под 2–3% [70–72,110–112]. Въпреки това, конвенционалната техника под флуороскопски контрол, при добре структурирана методика остава в клинично приемлив диапазон, с нисък дял на клинично значимите грешки и без съществено повишаване на риска от неврологични увреди [6,22,110–112].

На този фон честотата на Клас A–B винтовете в нашата серия (97.8%) и ниският дял на C–D (2.2%), без нито един Клас E, демонстрират точност, която не отстъпва на докладваната за флуороскопски контролирана МИ фиксация в големи международни серии. Делът на клинично значими малпозиции (0.7% от пациентите) се намира в долната граница на описания диапазон и съответства на данните, че при спазване на стандартите за техника рискът от неврологични усложнения, свързани с винтовата позиция, остава нисък.

Интерпретацията на резултатите за точността на винтовете следва да отчете два основни аспекта:

1. какво показва собствената ни серия по отношение на безопасността при флуороскопски контролираната МИ винтова фиксация;

2. как тези данни се вписват в доказателствената база за конвенционална (ненавигирана) перкутанна фиксация.

Първо, липсата на статистически значими разлики в разпределението на Gertzbein–Robbins класовете между четирите четвъртини може да се интерпретира като индикация, че още в ранния етап на внедряване на МИСХ е налично високо ниво на анатомична и техническа компетентност. В този смисъл е по-коректно да се говори за кратка или слабо изразена крива на обучение по отношение на самата винтова траектория, отколкото за пълно отсъствие на такава. Предвид малкия абсолютен брой малпозиции (8 винта), статистическата мощ за улавяне на фини разлики във времето е ограничена и евентуални минимални подобрения с опита не могат да бъдат надеждно количествено разграничени.

Второ, съпоставянето на нашите данни с публикуваните серии за перкутанна фиксация под флуороскопия очертава консистентна картина: при спазване на утвърдени принципи (прецизно предоперативно планиране, познаване на анатомичните варианти на педикула, използване на адекватни фас/профил и при нужда коси проекции, системен контрол на резултатите в подгрупи с КТ) МИ стабилизация с флуроскопски контрол може да постигне висока точност и ниска честота на клинично значими грешки, съпоставими с много от навигираните серии [6,8,22,69–72,110–112].

Трето, важно е да се подчертае, че тези резултати не обезценяват ролята на навигацията и роботиката. Наличната литература ясно показва, че тези технологии могат допълнително да намалят честотата на радиологични малпозиции и да ограничат радиационното натоварване на екипа. Настоящият анализ обаче демонстрира, че дори при липса на такава апаратура, в реални клинични условия е възможно да се постигне висок стандарт на безопасност при МИСХ, ако се спазват стриктно техническите и организационните изисквания и се поддържа системен контрол на качеството.

В този смисъл нашите данни подкрепят тезата, че МИ транспедикуларна стабилизация  с флуроскопски контрол е валидна и безопасна опция за центрове без достъп до навигационни и роботизирани системи, като същевременно очертават логична основа за бъдещо надграждане към такива технологии.

Анализът на винтовата точност в нашето проучване има няколко ограничения, които следва да бъдат отчетени при интерпретация на резултатите.

На първо място, постоперативната КТ е извършена при подгрупа от 72 пациенти, а не при всички 152. Подборът е определен от клинични индикации, наличност на апаратура и логистични фактори и отразява реалната практика в много клиники. Възможно е при част от останалите пациенти да са налице минимални радиологични перфорации (особено в клас B–C), които не са били установени, но предвид липсата на неврологични симптоми и механични проблеми е малко вероятно това да промени съществено оценката за безопасност.

На второ място, малкият абсолютен брой малпозиции (8 винта) ограничава статистическата мощ на анализите за динамика във времето. От клинична гледна точка това е благоприятно, но затруднява по-фината диференциация на евентуални леки промени между четвъртините.

На трето място, изследването е едноцентрово и в значителна степен с един оператор. Това осигурява хомогенност на техниката и протоколите, но може да ограничи генерализирането на резултатите към екипи с различно изходно ниво на опит или с друга организация на работа.

5.8 Сравнение по техника: МИ TLIF срещу самостоятелна перкутанна стабилизация
Съпоставянето на двете основни техники в настоящата серия – чисто перкутанна транспедикуларна стабилизация  и МИ TLIF – позволява да се анализират както различията в показателите, така и спецификата на кривата на обучение за всяка от тях. В литературен план тези техники се разглеждат като продължение на една и съща философия (минимално инвазивна фиксация), но с различна степен на техническа комплексност и различен профил на индикации [5–7,25,48–50,62,64,79–81,84].

В нашето изследване перкутанната стабилизация е прилагана основно при травматични, инфекциозни и онкологични лезии, както и при част от дегенеративните случаи без необходимост от фузия. МИ TLIF е използвана главно при пациенти с дегенеративна стеноза, спондилолистеза I–II степен и дискогенна болка, където е необходимо комбиниране на стабилизация с директна декомпресия и междупрешленна  фузия [5–7,25,48–50,62,64] (вж. Клиничен случай 1, Приложение 2). Този различен профила на клиничните случаи сам по себе си влияе върху оперативното време, кръвозагубата и функционалните резултати, поради което интерпретацията на данните трябва да отчита както техническите особености, така и патологията.

МИ TLIF представлява по-комплексна интервенция в сравнение с чистата перкутанна стабилизация. Освен поставяне на винтове и пръти, техниката включва:
• унилатерален или билатерален достъп;
• частична или тотална фасетектомия;
• подготовка на дисковото пространство (кюретаж, дискектомия);
• имплантиране на междупрешленен имплант (кейдж);
• компресия и окончателно фиксиране на конструкцията.

Всички тези стъпки се извършват през ограничен МИ достъп, с тубуларен ретрактор и ограничена визуализация, което естествено удължава времетраенето и повишава техническите изисквания. В ранните серии в литературата МИ TLIF често е свързана с оперативно време над 180–200 мин, което постепенно намалява с натрупване на опит [5–7,25,48–50,62,64,79–81].

В нашата серия това се проявява по няколко начина:
• оперативното време при МИ TLIF е по-дълго от това при перкутанната стабилизация във всички четвъртини, с по-изразена разлика в Q1–Q2 и частично изравняване в Q3–Q4;
• флуороскопската експозиция е по-висока при МИ TLIF, особено в първите периоди, поради допълнителните снимки, свързани с кейджа и работата в дисковото пространство;
• след въвеждане на стандартизирана техника и оптимизиран работен процес в Q3–Q4 разликите по отношение на оперативното време се минимизират и достигат стойности, съпоставими с TLIF с отворен достъп в публикуваните серии [5–7,25,48–50,62,64,84].

Този модел съответства на докладите на Lee, Schizas, Sharif и др., според които кривата на обучение при МИ TLIF е по-изразена в сравнение с чистата перкутанна стабилизация – необходим е по-голям брой случаи за достигане на стабилно оперативно плато [8,9,79–81,84]. В повечето серии именно МИ TLIF повишава средните стойности за оперативно време и флуороскопия [128].
Причините за по-стръмната крива на обучение при МИ TLIF могат да се групират в три направления:

1. Сложност на достъпа и ориентацията
Работата при ограничен тубуларен достъп изисква прецизна ориентация спрямо фасетната става, ламина и латералния рецесус [5–7,25,48–50,62,64].

2. Манипулации в дисковото пространство
Дискектомията и подготовката на дисковото пространство при МИ TLIF се извършват с ограничена визуализация и под ъгъл, което изисква специфичен тактилен усет и опит. Непълната подготовка на диска може да компрометира фузията, а агресивната манипулация – да увеличи риска от ендплейт увреда или потъване на кейджа [48–50,62,64].

3. Интеграция на декомпресия и стабилизация
При МИ TLIF декомпресията на нервните структури и стабилизацията са тясно интегрирани – позицията на кейджа, степента на компресия и корекцията на листезата са взаимозависими. Това поставя високи изисквания към предоперативното планиране и интраоперативното вземане на решения.

Тези фактори обясняват защо в нашата кохорта МИ TLIF демонстрира по-изразена динамика на оперативното време и флуороскопията в сравнение с чисто перкутанната стабилизация и защо оптимизирането на техниката (включително последователността на стъпките, „four-hand“- техниката и стандартизираните критерии за достатъчна декомпресия) има по-силно отражение именно върху тази подгрупа.

За разлика от МИ TLIF, чистата перкутанна стабилизация представлява по-малко комплексна процедура, фокусирана върху прецизно позициониране на винтовете и конструкцията, без работа в дисковото пространство и декомпресия.

В нашата серия перкутанната стабилизация показва:
• по-кратко оперативно време във всички четвъртини в сравнение с МИ TLIF;
• по-ниска флуороскопска експозиция, особено след достигане на оперативното плато;
• стабилно ниска кръвозагуба и кратък престой, без съществена динамика във времето.

С други думи, кривата на обучение при перкутанната стабилизация изглежда по-къса и по-плавна – базово приемливо ниво се достига бързо, а последващите оптимизации са по-скоро фини (намаляване на вариабилността, по-предсказуемо време), отколкото драматични. Това съответства на литературните данни, според които перкутанната фиксация при травма, остеопороза и тумори има относително кратка крива на обучение, ако хирургът вече притежава сериозен опит в откритата транспедикуларна фиксация [36–38,43,44,66–68,95–99].

При интерпретацията на различията между МИ TLIF и перкутанната стабилизация трябва да се отчетат някои особености.
Пациентите с дегенеративна патология и спондилолистеза често имат по-дълга предоперативна анамнеза и по-тежка функционална инвалидизация в сравнение с част от травматичните пациенти. Това може да обуславя малко по-изразено подобрение на ODI и радикуларния компонент на VAS при МИ TLIF, докато при травматичните пациенти функционалното възстановяване зависи и от съпътстващи травми, общото състояние и рехабилитацията [36–38,43,44,95–99]. При МИ TLIF целта е комбинирана – декомпресия и стабилизация на дегенеративно променен сегмент с постигане на фузия. При случаи само с  перкутанната фиксация често основната цел е възстановяване на стабилността (особено при травма), а декомпресията – когато е необходима – се извършва индиректно [36–38,43,44]. Ето защо „директното“ сравнение на функционалните резултати между двете техники може да бъде подвеждащо, ако не се отчита различната патофизиология. 
5.9 Усложнения
Усложненията при минимално инвазивната транспедикуларна стабилизация са ключов елемент от цялостната оценка на метода – както по честота, така и по тежест, клинично значение и необходимост от ревизионни интервенции. В контекста на кривата на обучение особено важно е да се установи дали внедряването на МИСХ е свързано с повишен риск от усложнения в ранните фази, или профилът на безопасност остава стабилен във времето.

В нашата серия от 152 пациенти общата честота на усложненията е 9.87% (15 пациенти), като ревизионна операция се налага при един пациент (0.7%) (табл. 17, 18). Преобладаващата част от регистрираните събития са с ограничено клинично значение – без траен неврологичен дефицит и без значимо влошаване на функционалния изход.

Структурата на усложненията може да се систематизира в четири основни групи:
• интраоперативни усложнения;
• ранни постоперативни раневи усложнения;
• имплант-свързани усложнения;
• късни механични усложнения.

По-конкретно:
• дурални лезии – 2 пациенти (1.3%);
• повърхностна дехисценция на раната – 1 пациент (0.7%);
• асимптомни малпозиции на винтове (Gertzbein–Robbins C/D) – 5 пациенти (3.3%);
• симптоматична малпозиция на винт, изискваща ревизия – 1 пациент (0.7%);
• потъване (subsidence) на междупрешленен кейдж – 3 пациенти (2.0%);
• късна загуба на корекция / частичен механичен отказ на винтове при тежка остеопороза – 3 пациенти (2.0%).

Не са регистрирани дълбоки раневи инфекции, съдови травми, трайни нови неврологични дефицити, свързани с техниката, нито конверсии към отворена хирургия. Общият процент усложнения (≈10%) се доближава до диапазона 10–12% за МИСХ, посочен в обобщените литературни данни, и е по-нисък от описаните типични стойности 15–20% за отворени  операции с транспедикуларна стабилизация (табл. 4) [7,9,106,107].

Дуралните лезии са класическо усложнение при декомпресионните и стабилизиращи интервенции на гръбначния стълб. В нашата серия са регистрирани 2 случая (1.3%), и двата при пациенти с променена анатомия и сраствания. Лезиите са разпознати интраоперативно и адресирани своевременно, без развитие на ликворна фистула и без персистиращи неврологични прояви.

Тези стойности корелират много добре с публикуваните данни за МИ TLIF и МИ стабилизации. Обобщените серии показват честота на дурални лезии около 1–2% при МИСХ, практически идентична с тази при отворените TLIF/PLIF [6,43,49]. Park, Wang и Lau съобщават съответно 1.9–2.3% дурални лезии при МИСХ и отворени достъпи, без статистически значими разлики [6,43,49]. В нашата кохорта честотата (1.3%) попада в долната част на този диапазон.

Важно е, че в нашата серия липсват трайни неврологични дефицити, свързани с директна инструментална травма на нервни структури. Преходни радикулерни симптоми, свързани с манипулация на коренчето, не са отчитани като усложнения, тъй като в повечето случаи са краткотрайни и се повлияват консервативно – тенденция, последователно описана и в литературата [6,43,49].

Съвкупно това подкрепя заключението, че МИСХ не увеличава риска от неврологични усложнения спрямо откритите техники, при условие че се спазват стандартите за щадяща декомпресия и се осигурява адекватна визуализация на нервните структури, независимо от ограничените оперативни коридори.

Един от най-последователните и добре документирани плюсове на МИСХ е редукцията на инфекциозните усложнения. В обобщените данни дълбоките инфекции при МИСХ се срещат в диапазон 0.5–1.5%, срещу 2–5% при открити стабилизиращи операции [7,61,108,109]. В редица сравнителни проучвания – Isaacs, Parker, Mummaneni – се демонстрира 3–4-кратна редукция на инфекциите в полза на МИСХ [7,61,108,109].

В нашата серия не са регистрирани дълбоки инфекции или инфекции, изискващи ревизия. Налице е единичен случай на повърхностна дехисценция (0.7%), овладяна консервативно без данни за дълбока колекция или нужда от хирургична ревизия.

Този профил напълно съответства на концепцията за намален инфекциозен риск при МИСХ, заложена в литературния обзор: малък кожен и мускулен разрез, липса на екстензивна мускулна експозиция, ограничена употреба на дренове и по-кратко време за заздравяване на раната водят до по-ниска вероятност от бактериална контаминация и раневи проблеми [7,61,108,109].

Практически това показва, че в нашите условия минимално инвазивната стабилизация реализира едно от най-силните си предимства – ниска честота на инфекциозни усложнения – още в ранните фази на кривата на обучение, без период на повишен риск.

Имплант-свързаните усложнения в нашата серия включват:
• малпозиции на винтове Gertzbein–Robbins C/D – 6 пациенти (5 асимптомни, 1 симптоматична), общо 8 винта, т.е. 2.2% от анализираните 359 винта;
• потъване на междупрешленен кейдж – 3 пациенти (2.0%);
• късна загуба на корекция / частичен отказ на винтове при тежка остеопороза – 3 пациенти (2.0%).

Подробният анализ на винтовата точност показва, че 97.8% от винтовете попадат в клас A–B (клинично приемлива позиция), 2.2% – в клас C–D, без нито един случай Клас E. Клинично значима малпозиция е налице при един пациент (0.7%) и е коригирана успешно с ревизионна операция. Тези резултати вече бяха разгледани по-горе и се вписват в публикуваните диапазони за МИСХ без навигация (3–7% малпозиции, клинично значими <2%) [6,22,110].

Потъване на междупрешленен кейдж е регистриран при 3 пациенти (2.0%). И в трите случая се касае за пациенти с комбинирани рискови фактори – напреднала възраст, остеопоротична кост и/или изразена предоперативна дегенерация на сегмента. Потъването е ограничено, без значима загуба на корекция и без необходимост от ревизия. Подобна честота (2–5%) се съобщава и в други МИ TLIF серии и обичайно се интерпретира като отражение на костното качество и характеристиките на ендплейтовете, а не като специфичен недостатък на МИСХ, тъй като аналогични стойности се описват и при отворени TLIF [6,50,64].

Късните механични усложнения – загуба на корекция / частичен отказ на винтове при тежка остеопороза – са регистрирани при 3 пациенти (2.0%). Това съответства на добре познатия проблем с фиксацията в остеопоротична кост, независимо от избрания достъп. В литературата се препоръчват различни стратегии за намаляване на този риск – комбиниране с вертебропластика/кифопластика, използване на по-дълги винтове, цимент-аугментирани винтове [40–42,100,101]. В нашата серия тези случаи не са били свързани с остър неврологичен дефицит, но подчертават необходимостта от внимателен избор на стратегия за транспедикуларна стабилизация при напреднала остеопороза.

Сумарно, имплант-свързаните усложнения са с ниска честота, преобладаващо без тежки клинични последствия, и са в рамките на публикуваните диапазони за МИСХ.

Разпределението на усложненията по четвъртини показва:
• Q1 – 5 пациенти с усложнения (13.2%);
• Q2 – 4 пациенти (10.5%);
• Q3 – 3 пациенти (7.9%);
• Q4 – 3 пациенти (7.9%).

Общата честота по четвъртини варира в границите 7.9–13.2%, но разликите не достигат статистическа значимост (χ², p > 0.05). Усложнения се наблюдават спорадично във всички периоди, без ясно изразена тенденция към натрупване в ранните или, обратно, в късните случаи.

Този модел е особено важен за интерпретацията на кривата на обучение - честотата на усложненията остава относително стабилна, без изявен „рисков период“ в началото. 
Фактът, че честотата на усложненията не показва отчетлив „рисков пик“ в ранните четвъртини, подкрепя извода, че внедряването на МИСХ в нашата клиника е протекло при стабилен профил на безопасност. 
В литературния обзор вече беше подчертана характерната за МИСХ картина:
• по-ниска обща честота на усложнения (≈10–12% спрямо 15–20% при отворени техники);
• значително по-нисък риск от дълбоки инфекции (0.5–1.5% срещу 2–5%);
• сходен риск за дурални лезии и неврологични усложнения (1–2% в двете групи);
• сходни или леко по-ниски нива на винтови малпозиции, при по-нисък дял клинично значими грешки (3–7%, клинично значими <2%);
• сравнима честота на псевдоартроза и болест на съседното ниво [7,9,50,54,61,106–109,110].

Нашите резултати се вписват напълно в тази рамка:
• общата честота на усложнения (9.9%) е в долната граница на публикувания диапазон за МИСХ;
• липсата на дълбоки инфекции е по-благоприятна от повечето серии;
• честотата на дурални лезии (1.3%) съответства на очаквания 1–2% диапазон;
• имплант-свързаните усложнения са редки и със сравнително ниска клинична значимост;

Това позволява да се заключи, че в контекста на голям спешен център, с хетерогенен група пациенти (травма, дегенерация, инфекция, онкология, остеопороза, ревизии), МИ транспедикуларната стабилизация достига профил на усложнения, който е съпоставим с публикуваните данни и е по-благоприятен спрямо очакваното за отворени техники. 
5.10 Практически алгоритъм за подбор на пациенти за МИ стабилизация
Предвид хетерогенността на патологиите и широкия спектър клинични сценарии, при които се обсъжда задно инструментално стабилизиране, необходим е систематизиран подход за избор на пациенти, подходящи за минимално инвазивни техники. Въз основа на проведения до тук анализ на получените резултати може да бъде предложен  алгоритъм, който да структурира този процес, като отчита общото състояние и коморбидността, естеството на патологията, анатомичните и техническите особености, както и конкретните клинични цели на интервенцията.

Първа стъпка – общо състояние и коморбидност

Първият етап включва оценка на общото състояние и анестезиологичния риск. МИ стабилизацията е особено подходяща при пациенти, при които се очаква значима полза от по-ниската кръвозагуба, по-краткия болничен престой и ограничения мекотъканен травматизъм, включително: 
• пациенти в напреднала възраст;
• болни със значима кардиопулмонална и метаболитна коморбидност;
• пациенти със затлъстяване (ИТМ >30);
• болни на антикоагулантна/антиагрегантна терапия, при които е желателно минимално оперативно натоварване.

В тази група минимално инвазивната стабилизация често предлага по-добър баланс между ефективност и безопасност в сравнение с отворените техники, именно поради по-ниската хирургична „инвазивност“.

Втора стъпка – характер на патологията и индикации за стабилизация

Алгоритъмът се прилага при пациенти с ясна индикация за задна инструментална стабилизицация – механична нестабилност, риск от прогресия на деформацията, нужда от фузия за контрол на болката или неврологичните симптоми. На този фон се разграничават няколко основни клинични групи.

Травматични лезии
МИ стабилизацията е подходяща при нестабилни фрактури на в торакални и лумбален отдел на гръбначния стълб с относително запазен заден лигаментарен комплекс, както и при неврологично стабилни пациенти или при умерена компресия, която може да бъде адресирана чрез индиректна декомпресия или хибридни достъпи. Особено място заема при политравма, където кратката анестезия, ниската кръвозагуба и бързата стабилизация имат ключово значение за общия изход.

Дегенеративни заболявания
При дегенеративните заболявания МИ стабилизацията (вкл. МИ TLIF) е най-подходяща при нискостепенна спондилолистеза (I–II степен), едно–дву ниво лумбална стеноза и дискогенна болка с индикация за фузия на ограничен брой нива. Тук минимално инвазивният достъп позволява комбиниране на стабилизация с таргетирана декомпресия, като се избягва обширната мускулна дисекция на класическите отворени достъпи.

Инфекциозни лезии
При инфекциозни спондилодисцити МИ стабилизацията намира място при увредени  пациенти с относително запазени опорни зони и механична нестабилност, при които се цели стабилизация и фузия с ограничен мекотъканен травматизъм. При по-ограничени абсцеси и деструкции тя може да бъде комбинирана с насочен дебридман, като се съхранява потенциалът за бързо възстановяване.

Онкологични лезии
При метастатични лезии минимално инвазивната стабилизация е особено подходяща в палиативния контекст – при пациенти с механична нестабилност и умерена неврална компресия, при които приоритет са бързата мобилизация, ниската кръвозагуба и възможността за своевременно продължаване на системното онкологично лечение.

Остеопоротични фрактури
При остеопоротични фрактури МИ стабилизацията (често комбинирана с вертебропластика/кифопластика) е подходяща при симптоматични, нестабилни лезии с риск от прогресия и неврологично увреждане, особено при пациенти с висок анестезиологичен риск (вж. Клиничен случай 3, Приложение 2). Тук ограничената мускулна дисекция и ниската кръвозагуба имат критично значение.

Трета стъпка – анатомични и технически съображения

След определяне на патологията се оценяват анатомичните и техническите условия за безопасно изпълнение на МИ стабилизация:
• ограничен брой нива за фиксация (обичайно 1–4)
• относително запазена анатомия на педикула и задните структури без екстремни ротации или тежки деформации;
• възможност за надежден флуороскопски контрол във фас/профил и при нужда коси проекции;
• липса на обширни  костни дефекти и постоперативни изменения, които да затруднят ориентацията и стабилната фиксация на винтовете;
• техническа възможност за стабилно позициониране на пациента и оптимална конфигурация на операционната маса и флуороскопа.

Когато тези условия не са изпълнени (екстремна деформация, силно променена анатомия след многократни операции, невъзможност за адекватен образен контрол), минимално инвазивният достъп е все още възможен, но губи част от своите предимства и следва да се обмисля отворен или хибриден достъп (вж. Клиничен случай 4, Приложение 2) . 
Четвърта стъпка – клинични цели на интервенцията

МИ стабилизацията е най-рационалният избор, когато основните клинични цели са:
• постигане на надеждна задна инструментална стабилизация с минимална кръвозагуба и кратък оперативен стрес;
• осигуряване на условия за ранна мобилизация и съкратен болничен престой;
• редукция на инфекциозния риск при имунокомпрометирани пациенти;
• комбиниране на стабилизация с ограничена, насочена декомпресия при избрани дегенеративни случаи (вж. Клиничен случай 2, Приложение 2).

Когато основната цел е радикална онкологична резекция, широка декомпресия на множество нива или комплексна корекция на тежки деформации с остеотомии, МИ транспедикуларната стабилизация по-често се използва като допълващ елемент в рамките на хибридни стратегии, а не като самостоятелна техника.

Обобщение на алгоритъма

В обобщен вид пациентът се счита за подходящ кандидат за минимално инвазивна транспедикуларна стабилизация, когато:
• има ясна индикация за задна инструментална стабилизация;
• типът патология попада в групите, при които МИСХ демонстрира доказани предимства (нестабилни, но коригируеми травми; ограничени дегенеративни лезии; подбрани инфекциозни, онкологични и остеопоротични случаи);
• анатомичните и техническите условия позволяват безопасно перкутанно винтово поставяне и, при нужда, ограничена декомпресия;
• общото състояние и коморбидността предполагат реална полза от по-ниската кръвозагуба и по-краткия престой;
• поставените клинични цели могат да бъдат постигнати без необходимост от обширна отворена реконструкция.

По този начин предложената схема формализира критериите, които на практика вече се използват в клиничната работа, и създава основа за прилагане на МИ стабилизацията в центрове с различен обем и опит.
5.11 Ограничения на изследването
Както всяко клинично проучване, и настоящият анализ има редица ограничения, които трябва да бъдат отчетени при интерпретацията на резултатите и преценката за тяхната приложимост. Част от тях са свързани с дизайна и организацията на изследването, други – с особеностите на извадката, използваните измервателни инструменти и наличието на потенциални смесващи фактори.
Първо, изследването е ретроспективно, едноцентрово и по същество еднооператорно. Това осигурява висока хомогенност на техниката и протоколите, но неизбежно ограничава нивото на доказателственост и възможността за контрол върху всички потенциални смущаващи фактори. Липсата на рандомизация и контролна група от пациенти, оперирани по отворен достъп в същия период, не позволява директно причинно-следствено сравнение между МИСХ и отворените техники, а само индиректна съпоставка с публикуваните в литературата серии [5–7,25,50,62,64,79–81,106–109]. По тази причина изводите за предимствата на МИСХ по отношение на кръвозагуба, престой и функционален резултат стъпват върху комбинация от вътрешни данни и външен контекст, а не върху пряко рандомизирано сравнение.

Второ, хетерогенността на изследваната популация има двустранен ефект. От една страна, включването на широк спектър патологии – травматични, дегенеративни, инфекциозни, онкологични случаи, пациенти със затлъстяване, остеопороза, ревизии – прави серията представителна за реалната практика на голям спешен и травматологичен център. От друга страна, тази хетерогенност затруднява изолирането на чистия ефект на техниката върху отделни резултатни показатели. Различните заболявания имат различен естествен ход, различен потенциал за функционално възстановяване и различен риск от усложнения. Въпреки проведените подгрупови анализи (по тип патология, по техника – чиста перкутанна стабилизация срещу МИ TLIF), влиянието на клиничния профил  върху част от наблюдаваните тенденции не може да бъде напълно изключено [36–38,43,44,95–99].

Трето, изследването е концентрирано върху минимално инвазивна техника, изпълнявана изцяло под флуороскопски контрол, без навигация или роботизирана асистенция. Това, от една страна, отразява реалността в значителен брой центрове, където достъпът до високотехнологична апаратура е ограничен, и придава практическа стойност на резултатите – показано е, че при стандартизирана техника може да се постигне висок профил на безопасност и точност и без навигация. От друга страна, изводите относно кривата на обучение, оперативното време, флуороскопската експозиция и винтовата точност не могат директно да се прехвърлят към среди, в които МИСХ се изпълнява рутинно с навигация/роботика, тъй като при тях динамиката на обучението и базовите стойности на някои показатели вероятно се различават [69–72,92,93,110–112]. Доказателствата в литературата сочат, че навигираното със или без  робот-асистираното поставяне на транспедикуларни винтове може да постигне по-висока точност спрямо конвенционални техники и да редуцира интраоперативното облъчване, докато интраоперативната навигация съществено ограничава експозицията за хирурга и персонала (понякога за сметка на по-висока пациентска доза), а при перкутанни техники намалява нуждата от продължителна флуороскопия [129]. Практически това „изглажда“ кривата на обучение и създава предпоставки за по-бързо и по-безопасно овладяване на минимално инвазивни подходи – процес, който може да бъде описан като демократизация на спиналната хирургия [130], [131]. Въпреки това, стойността на настоящото изследване е именно в дефинирането на базовия, широко приложим модел без навигация и роботика: то показва, че дори при ограничени ресурси може да се постигне висок профил на безопасност и конкурентни клинични резултати, и едновременно с това формулира конкретни показатели, които следва да бъдат използвани при бъдещ анализ „преди–след“ внедряване на навигация/роботика (точност по Gertzbein–Robbins, ревизии поради малпозиция, оперативно време, радиация за екипа, БП и функционални резултати). Така дисертацията не само остава актуална, а служи като необходима първа стъпка и методологична основа за следващото поколение изследвания върху реалната добавена стойност на навигацията и роботиката в ежедневната неврохирургична практика.
Четвърто, съществуват ограничения, свързани с измерването и проследяването на резултатите. Постоперативната КТ за оценка на винтовата точност е налична само при подгрупа от 72 пациенти (359 винта), определени от клинични и организационни съображения, а не от предварително планиран протокол. Това създава риск от селективно изкривяване на данните (selection bias) – възможно е при пациенти без КТ контрол да са налице асимптомни малпозиции, които остават неидентифицирани. Липсата на неврологична симптоматика и механични проблеми при тези болни прави малко вероятно наличието на клинично значими нарушения, но не изключва напълно подценяване на радиологичната честота на малпозициите.

По аналогичен начин, функционалните резултати (VAS, ODI) на 12-ия месец не са налични за всички пациенти. Проследяването е непълно по логистични и социални причини (местоживеене, отказ от контролни прегледи, съпътстващи заболявания), а не поради систематично изключване на пациенти с неблагоприятен изход, но все пак е възможно част от най-тежко инвалидизираните случаи да не са оценени. Макар сравнението между проследените и непоследените пациенти да не показва значими разлики в демографските и основните клинични параметри, не може напълно да се изключи ефект на изкривяване на данните поради отпадане на случаи (attrition bias)[132].
Пето, макар анализът по четвъртини да позволява проследяване на динамиката във времето, той носи и статистически ограничения. Разделянето на 152 пациенти на четири подгрупи намалява числеността на всяка група и редуцира статистическата мощ за откриване на по-малки разлики. Това важи особено за редки събития като тежки усложнения и клинично значими винтови малпозиции, при които абсолютният брой случаи е малък. Следователно отсъствието на статистически значими разлики по четвъртини не може да се тълкува като доказателство за пълна липса на динамика, а по-скоро като индикация, че евентуалните разлики, ако съществуват, са малки и клинично умерени.

Седмо, изборът на праг за „оперативно плато“ (около 70–80 случая) се основава на наблюдаваното стабилизиране на оперативното време и флуороскопската експозиция между Q3 и Q4, както и на аналогични граници, цитирани в литературата за МИ TLIF и перкутанна фиксация [5–7,25,50,62,64,79–81]. Този праг обаче не бива да се възприема като универсална константа, приложима за всички центрове и оператори. При различен клиничен профил на пациентите, различен предходен опит или различни организационни условия кривата на обучение може да бъде по-кратка или по-дълга, а платото – да настъпи по-рано или по-късно.

Накрая, макар настоящата серия да обхваща сравнително голям брой пациенти за едноцентрово проучване, тя не позволява задълбочени анализи в някои по-тесни подгрупи – например отделни травматични класификации, специфични онкологични диагнози, детайлно сравнение на късо- срещу дългосегментни фиксации при отделни патологии. Това оставя пространство за бъдещи, по-насочени изследвания с по-големи подгрупи или мултицентров дизайн, които да валидират и допълнят направените тук изводи.

Въпреки тези ограничения, проучването предоставя последователна и обективна  картина на резултатите от минимално инвазивната транспедикуларна стабилизация в реални клинични условия и позиционира нашата серия в контекста на наличната международна литература. Осъзнаването на посочените методологични и организационни слабости е важно, за да бъдат изводите интерпретирани с необходимата предпазливост и да послужат като основа за по-нататъшни, по-строги по дизайн изследвания.

VI. Заключение
Настоящият труд представя систематизиран опит с минимално инвазивна транспедикуларна стабилизация в български условия върху последователна кохорта от 152 пациенти с широк спектър от травматични, дегенеративни, инфекциозни и туморни заболявания на гръбначния стълб.

Анализът на кривата на обучение показва ясно изразено и статистически значимо намаляване на оперативното време и рентгеновата експозиция с натрупване на опит, при запазване на стабилен клиничен профил на пациентите във времето. Най-голямото подобрение се наблюдава между втората и третата хронологична четвъртина, а след приблизително 70–80 интервенции се достига оперативно плато, характеризиращо се с по-кратко време на операция и ниска флуороскопска експозиция.

В същото време параметри като интраоперативна кръвозагуба, продължителност на болничния престой и ранно функционално възстановяване остават стабилни и благоприятни през целия период. Кръвозагубата се задържа в ниски стойности още от първите случаи, а болничният престой е кратък, с медиана около 5–6 дни, без зависимост от етапа на обучителната крива. Това показва, че основните биологични предимства на минимално инвазивния достъп – щадяща мускулна дисекция, ограничен мекотъканен травматизъм, ранна мобилизация – се реализират още в ранната фаза на въвеждане на техниката. МИ стабилизацията естествено се вписва в принципите на ERAS, като осигурява нисък следоперативен стрес и бързо възстановяване.

Функционалните резултати по VAS и ODI показват значимо и клинично релевантно намаляване на болката и инвалидизацията на 6-ия и 12-ия месец за цялата серия, с устойчив ефект във времето и без компромис по отношение на безопасността. Подобрението е съизмеримо с водещите международни публикации и не зависи от етапа на кривата на обучение, което подчертава, че дори в периода на въвеждане МИСХ осигурява качествен клиничен резултат.

Особено показателни са данните за точността и безопасността на винтовата фиксация. В подгрупата с постоперативна компютърна томография преобладаващата част от винтовете попадат в клинично приемливи класове (A–B по Gertzbein–Robbins), без случаи на груба малпозиция и с единични клинично значими отклонения, коригирани успешно. Честотата на имплант-свързани усложнения – винтови малпозиции, потъване на кейдж, загуба на корекция - остава ниска и съпоставима с публикуваните данни за МИСХ без навигация. Това потвърждава, че при стандартизирана техника и строг флуороскопски контрол минимално инвазивната винтова фиксация може да бъде извършвана с висока степен на безопасност.

Ограниченията на изследването – едноцентров дизайн, липса на паралелна отворена контролна група, частично КТ-оценяване на винтовете – изискват предпазлива екстраполация на резултатите и подчертават нуждата от бъдещи проспективни, мултицентрови проучвания. Въпреки това настоящият труд осигурява първа мащабна българска база данни за МИ стабилизацията, дефинира конкретни количествени ориентири за кривата на обучение (оперативно време, рентгенова експозиция) и демонстрира, че методът може да бъде внедрен успешно в реални клинични условия с висок профил на безопасност и добри функционални резултати.

В заключение, минимално инвазивната транспедикуларна стабилизация и МИ TLIF трябва да се разглеждат като ключови инструменти в арсенала на съвременната спинална хирургия. Те съчетават ранни клинични ползи за пациента с добре очертана крива на обучение за хирурга. Това ги прави не само технологично привлекателни, но и практически реализуеми и устойчиви във всекидневната практика, като създават стабилна основа за бъдещо надграждане чрез навигационни и роботизирани системи и за по-широко въвеждане на ERAS концепцията в гръбначната хирургия.

VII. Собствени приноси
Настоящата дисертация представя резултатите от систематичен клиничен и аналитичен труд, посветен на минимално инвазивната транспедикуларна стабилизация в условията на голям спешен център. На тази основа могат да бъдат формулирани следните основни научни и научно-приложни приноси:

1. Създаване на първа систематизирана едноцентрова серия от минимално инвазивни транспедикуларни стабилизации в България, включваща 152 последователни пациенти с широк спектър от патологии – травматични, дегенеративни, инфекциозни, онкологични, остеопоротични лезии, ревизионни случаи и пациенти със затлъстяване. Серията отразява реалната структура на пациентопотока в голямо университетско спешно и травматологично отделение, без селекция към „идеални“ случаи, и по този начин осигурява представителна база за оценка на МИСХ в рутинната практика.

2. Детайлно количествено изследване на кривата на обучение при МИ стабилизацията чрез разделяне на целия материал на четири последователни подгрупи (четвъртини) по 38 пациенти. Проследени са паралелно оперативното време, рентгеновата експозиция, кръвозагубата, болничният престой, функционалните резултати (VAS, ODI), честотата и спектърът на усложненията и точността на винтовете. На тази основа е определен праг от приблизително 70–80 интервенции, след който оперативното време и флуороскопията достигат „плато“ на ефективност, без влошаване на безопасността.

3. Въвеждане и аргументиране на концепцията за „стръмна“ и „плитка“ крива на обучение, приложена не глобално към техниката, а към отделни параметри. Показано е, че кръвозагубата, болничният престой, функционалните резултати и честотата на усложненията се характеризират с „ранно плато“ – благоприятният профил се постига още в първите десетки случаи и остава стабилен – докато оперативното време и рентгеновата експозиция демонстрират „по-плавна“ крива с прогресивна оптимизация и късно плато. Този параметрично-ориентиран подход предлага по-прецизен инструмент за оценка и обучение в МИСХ.

4. Разработване и въвеждане в практиката на модифицирана оперативна техника и екипен работен процес, включващи преход от множество малки разрези към два парамедианни паралелни разреза, „four-hand“ техника с активно участие на двама хирурзи и стандартизиран флуороскопски протокол. Показано е, че тези целенасочени технически и организационни промени водят до значимо съкращаване на оперативното време и рентгеновата експозиция, без компромис в точността на винтовете и клиничните резултати. Така се подчертава ролята на екипната организация като ключов фактор в усъвършенстването на МИСХ.

5. Комплексна оценка на безопасността при МИ стабилизация без навигация, основана на систематичен анализ на винтовата точност по Gertzbein–Robbins, честотата и вида на усложненията и необходимостта от ревизионни интервенции. Документиран е висок дял радиологично коректно поставени винтове (почти всички в клас A–B), нисък процент клинично значими малпозиции, липса на дълбоки инфекции и изключително ниска нужда от ревизионна хирургия. Това предоставя локално доказателство, че при стриктно спазване на техниката флуороскопски контролираната МИ стабилизация може да се прилага безопасно и в центрове без навигация и роботика.

6. Формулиране на практически алгоритъм за подбор на пациенти за минимално инвазивна транспедикуларна стабилизация, който интегрира общото състояние и коморбидността, типа патология (травматична, дегенеративна, инфекциозна, онкологична, остеопоротична), анатомичните и техническите условия и клиничните цели на интервенцията. Алгоритъмът систематизира имплицитно използваните до момента критерии и ги превръща във възпроизводим инструмент за клинично вземане на решения и обучение в центрове с различен обем и опит, като по този начин подпомага рационалното и безопасно разширяване на индикациите за МИСХ.

7. Позициониране на минимално инвазивната транспедикуларна стабилизация като структурен елемент на ERAS-подхода в гръбначната хирургия в български условия. На база на стабилно ниската кръвозагуба, краткия и предсказуем болничен престой, ранната мобилизация и ниската честота на усложненията е показано, че МИСХ реално реализира принципите на ускореното следоперативно възстановяване дори в условия на голям спешен център и ограничени ресурси, което има пряко значение за стратегическото планиране и оптимизация на гръбначната хирургия на национално ниво.

Приложение 1. Oswestry Disability Index (ODI)
Инструкция: Пациентът отбелязва по един отговор във всяка категория, който най-точно отразява състоянието му през последните 24 часа.

1. Интензитет на болката
0 – Няма болка
1 – Лека болка
2 – Умерена болка
3 – Силна болка
4 – Много силна болка
5 – Най-силната възможна болка

2. Лична грижа
0 – Без ограничения
1 – Грижа за себе си с лека болка
2 – Грижа за себе си с умерена болка
3 – Необходима помощ в някои дейности
4 – Необходима помощ в повечето дейности
5 – Невъзможност за самообслужване

3. Вдигане на предмети
0 – Вдига тежки предмети без болка
1 – Вдига тежки предмети, ако са удобно разположени
2 – Вдига умерено тежки предмети
3 – Вдига леки предмети
4 – Вдига само много леки предмети
5 – Не може да вдига предмети

4. Ходене
0 – Неограничено ходене
1 – Ходене с лека болка
2 – Ходене до 1 км
3 – Ходене до 500 м
4 – Ходене до 100 м
5 – Невъзможност за ходене

5. Седене
0 – Неограничено седене
1 – > 1 час
2 – До 1 час
3 – До 30 мин
4 – < 10 мин
5 – Невъзможност за седене

6. Стоене прав
0 – Неограничено стоене
1 – > 1 час
2 – До 1 час
3 – До 30 мин
4 – < 10 мин
5 – Невъзможност за стоене

7. Сън
0 – Нормален сън
1 – Леко нарушен сън
2 – Умерено нарушен сън
3 – Трудно заспиване поради болка
4 – Чести събуждания
5 – Невъзможност за сън

8. Сексуален живот
0 – Нормален
1 – Леко ограничен
2 – Умерено ограничен
3 – Значително ограничен
4 – Почти невъзможен
5 – Невъзможен

9. Социален живот
0 – Нормален
1 – Леко ограничен
2 – Умерено ограничен
3 – Значително ограничен
4 – Ограничен до малко дейности
5 – Липса на социална активност

10. Пътуване
0 – Пътуване без болка
1 – Пътуване с лека болка
2 – До 2 часа
3 – Под 1 час
4 – Силно ограничено
5 – Невъзможност за пътуване

Приложение 2 – Клинични случаи
Клиничен случай 1: 

Пациентът е 39-годишен мъж с прогресираща лумбалгия от 2 години, невъзможност за походка и изправен седеж за повече от 10-15 минути в продължение на 2 месеца. Предоперативните МРТ и рентгенографиит – демонстрират наличие на спондилолистеза I степен и фораминална стеноза. Извършена е минимално инвазивна перкутанна транспедикуларна стабилизация с 4 перкутанни винта и кейдж. Оперативното време е 110 минути, интраоперативната кръвозагуба е под 200 мл. Пациентът е изписан на 2-ри постоперативен ден. Контролна КТ на 6-ия постоперативен месец показва добър рентгенологичен резултат с корекция на листезата.

	Фигура П2.1. Предоперативна рентгенография – спондилолистеза I степен             

	Фигура П2.2. Предоперативен ЯМР (T2)              




	[image: image14.png].LPirogdv EAD
SIEMENS





	

	Фигура П2.3. Ранна постоперативна КТ (3 ден) –постигната добра декомпресия и редукция на листезата

	Фигура П2.4 Постоперативна рентгенография (фас и профил) –удовлетворителна редукция и позиция на имплантите
	Фигура П2.5  Постоперативен цикатрикс



Клиничен случай 2: 

 
Пациентът е 53-годишен мъж с анамнеза за височинна травма и болка по дерматом L2 вдясно. Образните изследвания установяват фрактура на L3 с костни фрагменти в интервертебралния форамен на ниво L3–L4, както и фрактура на дъга вдясно. Проведена е минимално инвазивна транспедикуларна стабилизация с 5 винта, комбинирана с декомпресия. Оперативното време е 110 минути, кръвозагубата – под 150 мл. Пациентът е изписан на 3-ти постоперативен ден. Контролното проследяване 6 месеца след операцията потвърждава добър клиничен и образен резултат.

	Фигура П2.6. Предоперативнa КТ – фрактура на L3 с костни фрагменти в интервертебралния форамен на ниво L3–L4.

	Фигура П2.7. Постоперативна рентгенография (фас и профил) – минимално инвазивна транспедикуларна стабилизация (5 винта) и извършена декомпресия; удовлетворителна редукция и позиция на имплантите
	Фигура П2.8  Постоперативен цикатрикс



Клиничен случай 3 

Пациентът е 50-годишна жена с компресивни фрактури на Th8 и Th1, с клинични и Ро-, КТ- данни за остеопороза. Без неврологичен дефицит, но с непоносима болка и невъзможност за походка и изправен стоеж. Проведена е минимално инвазивна транспедикуларна стабилизация и декомпресия, вертебропластика на Тх8 ниво. Контролната КТ една седмица след операцията показва добър резултат.

	Фигура П2.9. Предоперативен ЯМР (Т1 и Т2)– компресивни фрактури на Th8 и Th11

	Фигура П2.10. Ранна постоперативна КТ (1 седмица) – позиция на транспедикуларните винтове, и вертебропластика на ниво Th8, постигната добра декомпресия.



Клиничен случай 4 

Пациентката е 66-годишна жена със силна лумбална болка, прогресираща невъзможност за изправен седеж и двустранна перонеална пареза. Проведено е оперативно лечение с декомпресия на множество нива: артректомия на L3–L4, L4–L5 и L5–S1 вляво, както и на L5–S1 вдясно. Поставен е междупрешленен кейдж на ниво L4–L5 и е извършена дългосегментна транспедикуларна стабилизация с винтове на нива L1–L2–L3–L4–L5–S1.

	Фигура П2.11 Предоперативен ЯМР -  сколиоза, фораминална стеноза Л3-Л4, Л4-Л5 в ляво и Л5-Ес1 двустранно

	Фигура П2.12 Постоперативна контролна КТ (4-ти ден) 
	Фигура П2.13  Постоперативен цикатрикс



Клиничен случай 5

Пациентът е 39-годишен мъж с непоносима аксиална лумбална болка и радикуларна симптоматика по корен S1 вдясно. Извършена е минимално инвазивна интервенция – перкутанна транспедикуларна стабилизация с 4 перкутанни винта и междупрешленен кейдж. Оперативното време е 100 минути, интраоперативната кръвозагуба – приблизително 100 мл. Пациентът е изписан на 3-ти постоперативен ден.

	Фигура П2.14 Предоперативна КТ – спондилолистеза I степен
	Фигура П2.15 Предоперативен ЯМР (Т2) - спондилолистеза I степен

	Фигура П2.15 Интраоперативна флуорскопия – преди и след редукция на листезата
	
	


Клиничен случай 6

Пациентката е 25-годишна жена с фрактура на L1 без неврологичен дефицит. Проведено е минимално инвазивно оперативно лечение с 6 перкутанни винта, дистракция и реклинация с индиректна декомпресия. Оперативното време е 90 минути, кръвозагубата – под 150 мл. Пациентката е изписана на 3-ти постоперативен ден. Металната стабилизация е отстранена на 10-ия постоперативен месец.

	Фигура П2.16 Предоперативна КТ – А3 фрактура с фрагмент към вертебралния канал
	Фигура П2.17 Предоперативна КТ – А3 фрактура с фрагмент към вертебралния канал

	Фигура П2.18 Предоперативен ЯМР (Т2) – А3 фрактура с фрагмент към вертебралния канал

	Фигура П2.19    Контролни рентгенографии (фас и профил), 6-ти постоперативен месец – постигната добра редукция на фрактурата и индиректна декомпресия

	Фигура П2.20 Контролни рентгенографии (фас и профил), 10-ти постоперативен месец – свалена стабилизация
	Фигура П2.21 Постоперативен цикатрикс


Клиничен случай 7

Пациентът е 41-годишен мъж с патологична фрактура на сакрума. Представя се с непоносима аксиална болка, без данни за неврологичен дефицит. Извършена е минимално инвазивна перкутанна стабилизация с 6 винта. Оперативното време е 110 минути, интраоперативната кръвозагуба – под 200 мл. Пациентът е изписан на 4-ти постоперативен ден.

	Фигура П2.22 Предоперативен ЯМР (Т2) – деструкция на тялото на Ес1
	Фигура П2.23 Предоперативна КТ - деструкция на тялото на Ес1
	Фигура П2.23 Предоперативна КТ – 3D реконструкция

	Фигура П2.24 и П2.25 – постоперативна КТ (3D реконструкция)

	Фигура П2.26 Постоперативен цикатрикс

